description: Eesti käsipallimeistrivõistlustel läksid Postimehe tänases telemängus vastamisi HC Kehra/Horizon Pulp&Paper ning HC Viimsi/Tööriistamarket. Kindla 31:23 võidu võttis Kehra. Võitjate poolel viskas Uku-Tanel Laast 8 väravat, Jorma Käsper, Marko Slastinovski ja Dmõtro Jankovski toetasid teda kõik viie väravaga. Viimsi parim oli 9 tabamusega Siim Pinnonen, Tarmo Ulla lisas 6 tabamust.

title: Postimehe otsepilt: Kehra võitis kindlalt Viimsit

maintext:
Täieduga jätkav Põlva Serviti võitis kodusaalis SK Tapat 44:19 (20:9). Henri Sillaste viskas võitjatele 9 väravat ning Siivo Sokk ja Martin Grištsuk lisasid 5 tabamust. Martin Adamson oli 4 väravaga Tapa resultatiivseim.
Viljandi oli koduses spordihoones Arukülast üle 34:23 (14:11). Ott Varik oli Viljandi parim 9 väravaga, Kristo Voika lisas 7 tabamust. Aruküla resultatiivseim oli 5 väravat visanud Siim-Oskar Oja.
Liigatabel:
Põlva Serviti (10 punkti/5 mängu) Viimsi/Tööriistamarket (8/6) Viljandi HC (6/5) HC Kehra/Horizon Pulp&Paper (6/5) SK Tapa (4/5) HC Tallas (2/5) Aruküla (0/5)
Enne mängu:
Viiest kohtumisest neli võitu noppinud Viimsi/Tööriistamarket on sel hooajal meistriliigas alla jäänud vaid tiitlikaitsjale Põlva Servitile. Eriti magus võit teeniti eelmisel nädalal, kui kodusaalis alistati Viljandi, kirjutab handball.ee.
«Viljandi vastu oli meile suur abi väravavahist Siim Patraelist, kes juba ainuüksi karistusviskeid tõrjus viiest neli,» selgitas Viimsi peatreener Ain Pinnonen. «Rünnak ja realiseerimine jätsid see-eest soovida ning need on kindlasti elemendid, mida Kehras peame parandama.»
HC Kehra/Horizon Pulp&Paperil oli eelmine nädal mänguvaba. Peatreeneri Indrek Lillsoo sõnul tehti korralikult trenni ning kodusaalis saab meeskond välja panna peaaegu kõige tugevama koosseisu. «Joonemängijatega on endiselt nuputamist. Selles osakonnas tuleb piirduda ainult kogenud Jaan Kaugega.»
Lillsoo tunnistas, et heas hoos Viimsi vastu ei saa neil lihtne olema. «Emotsioon on sportmängudes väga oluline emotsioon ning võit Viljandi vastu andis neile kindlasti kõvasti häid emotsioone. Mängukvaliteedi poolest on Viimsi alati tugev vastane olnud.»
Teistes tänastes matšides kohtuvad Põlva Serviti – SK Tapa ning HC Viljandi – Aruküla.


description: Tartus ITF 10 000 dollari suuruse auhinnafondiga turniiril Paf Open jõudsid üksikmängus kuus Eesti meest teise ringi.

title: Kuus eestlast pääses Tartus ITF turniiril teise ringi

maintext:
Eile olid eestlased hoos ja esimeses ringis said võidu Mattias Siimar, Oskar Lusti ja Kristjan Tamm. Tänane päev oli eestlastele samuti edukas ja üksikmängu teise ringi lisandusid Karl Kiur Saar, Vladimir Ivanov ja Kenneth Raisma.
Esimeses mängus võitis Karl Kiur Saar lätlast Roberts Grinvaldsit 6:2, 6:4. Sellele järgnevas mängus sai Vladimir Ivanov 46 minutiga jagu Shahar Elbazist 6:1, 6:0. Seejärel toimus paarismäng, kus Mattias ja Kristofer Siimar alistasid Leedu paari Tadas Babelis - Tomas Vaise 6:3, 6:4. Karl Kiur Saar ja Oskar Lusti võitsid paarismängus põhjanaabreid Eero Antonen - Otto Holtari 6:3, 7:6(5).
Esimene kaotus eestlastele tuli Anton Pavlovilt, kes pingelises mängus jäi alla venelasele Alexander Vasilenkole (ATP 635.). Esimeses setis õnnestus Pavlovil vastase serv murda ja 4:2 juhtima minna, kuid siis leidis Vasilenko oma mängu ja võitis seti 6:4. Vasilenko hoogu jagus ka teise seti alguses ja ta läks 3:1 juhtima ja oli lähedal veel ühe Pavlovi servigeimi murdmisele. Pavlov suutis küll mängu tasakaalustada, aga siiski läks ka teine sett venelasele 7:5.
Päeva mängus kell 18 oli Kenneth Raisma (ATP 910.) vastaseks Venemaa esindaja Vitali Kozjukov (ATP 590.). Punkt-punkti heitluses jäi esimeses setis peale Raisma 6:3, sama tasavägine teine sett lõppes sarnase tulemusega Kozjukovi kasuks. Otsustavas setis õnnestus Raismal kohe esimene vastase servigeim murda ja sellest piisas, et sett 6:3 ja kogu mäng võita.

fasttext_language: et


description: Võrkpalli Balti liigas võitis Tallinna Selver täna 3:0 (17, 22, 19) SK Jekabpilsi Luši.

title: Postimehe otsepilt: Tallinna Selver alistas kodus Jekabpilsi

maintext:
Postimehe otsepilt: TTÜ püüab võitu mängus Ezerzemega
Võrkpalli Balti liigas võõrustab TTÜ meeskond pühapäevases matšis Ezerzeme/DU tiimi.
Postimehe otsepilt: Rakvere loodab lätlaste selja prügiseks teha
Võrkpalli Balti liigas võõrustab Rakvere Võrkpalliklubi pühapäeval lätlaste VK Biolars/Jelgavat.
Postimehe otsepilt: Tartu Bigbank ei jätnud lätlastele mingit võimalust
Võrkpalli Balti liiga laupäevastes kohtumistes tuli Eesti klubidest viimasena väljakule Tartu Bigbank. Tartlased võõrustasid lätlaste VK Biolars/Jelgavat ja võitsid kindlalt geimidega 3:0 (25:17, 25:18, 25:22). Tartul on nüüd kolmest mängust kolm võitu ja turniiritabelis on neil kaheksa punkti.
Postimehe otsepilt: Rakvere sai vajaliku võidu
Võrkpalli Balti liigas võõrustas Rakvere Võrkpalliklubi laupäeval lätlaste ASK/Kuldigat ja võitis geimidega 3:0 (25:17, 25:16, 29:27). Rakverel on nüüd kirjas kaks võitu ja üks kaotus.
Postimehe otsepilt: TTÜ kaotas Jekabpilsile ja jätkab võiduta
Võrkpalli Balti liigas asus laupäeval oma selle hooaja esimest võitu jahtima TTÜ võrkpallimeeskond. Üliõpilaste vastaseks oli Jekabpils Luši, kellele tuli siiski alla vanduda geimidega 0:3 (22:25, 14:25, 22:25).
Postimehe otsepilt: Tallinna Selver jätkas võidulainel
Võrkpalli Balti liigas on nädalavahetusel kavas tihedalt mänge. Tallinna Selver sai kirja 3:0 võidu, kui geimidega 25:18, 25:14, 25:19 oldi üle Ezerzemest. Kolmest matšist kaheksa punkti kogunud Selveri resultatiivseim oli Oliver Orav 11 punktiga.


description: Mercedese vormelimeeskond korraldas Jaapani GP kvalifikatsiooni järel pressikonverentsi, kuid nende piloot Lewis Hamilton keeldus seal ajakirjanike küsimustele vastamast.

title: Hamilton keeldus küsimustele vastamast ja lahkus pressikonverentsilt

maintext:
Hamiltonile ei meeldinud meedia reaktsioon pärast etapile eelnenud pressikonverentsi. Nimelt hakkas Hamilton pressiga kohtumisel igavusest sotsiaalmeediarakendust Snapchat kasutama. Rakendus annab võimaluse endast meeleolukaid fotosid teha ning neid rõõmsameelseid postitusi näitas Hamilton ka oma kolleegidele Carlos Sainzile ja Fernando Alonsole.
«Need naeratused ei jää teie näole ilmselt kauaks,» alustas ta tänast pressikonverentsi. «Ma pole siin selleks, et teie küsimustele vastata.» Hamilton selgitas, et austab neid ajakirjanikke, kes ka teda austavad ja toetavad. Samas viitas ta, et saalis istus ka palju inimesi, kes tahavad ebameeldivatest asjadest kasu lõigata.
«Kahjuks ei saa ma austada seda, mida sellel nädalavahetusel maailma ajakirjanduses kirjutati. Ma vabandan ning loodan, et te naudite järelejäänud nädalavahetust.» Seejärel Hamilton lahkus.


description: Tšiili jalgpalliliigas lõid laupäeval peetud mängu järel kired niivõrd lõkkele, et Audax Italiano klubi argentiinlasest ründaja Sebastian Pol otsustas vastasmeeskonna Universidad Catolica fänniga jõudu katsuda.

title: Cantona jälgedes: pealtvaatajale jalaga näkku virutanud jalgpallur võeti vahi alla

maintext:
Selleks ronis Pol väljakut ja tribüüni lahutava piirdeaia otsa ning üritas tüütut fänni vaigistada talle näkku sihitud jalahoobiga. Ehkki fänn tõsiselt viga ei saanud ja jätkas ründaja sõimamist, Pol ise ronis aga aia otsast maha ja mängis edasi, võttis politsei kohtumise lõppedes ründaja vahi alla ja viis ta väljakult minema.
Poli jalalöök meenutab üht jalgpalliajaloo kurikuulsamat seika, kui 1995. aastal kostitas Manchester Unitedi ründaja Eric Cantona pärast punase kaardi saamist samalaadse kung-fu-löögiga Crystal Palace'i poolehoidjat, kes tema aadressil suud pruukis. Inglismaa jalgpalliliit määras toona prantslasele kaheksa kuu pikkuse mängukeelu, mille Cantona ka ära kandis.


description: Enne kell 17:00 Tondiraba jäähallis algavat suurt Eesti ja Läti võrkpallikoondiste vastasseisu saab täna avalöögi meeste selle hooaja karikasari.

title: Tartu Bigbank avab võrkpalli karikasarja kohtumised

maintext:
Tallinna 32. keskkooli võimlas võõrustab Neemeco SK kell 14:00 startivas mängus Bigbank Tartut. Veerandfinaalpaaris on selgeks favoriidiks meistriliigas mängiv Tartu meeskond. Neemeco on viimastel aastatel kuulunud pidevalt tippu Credit24 Rahvaliigas, kevadel lõppenud 14. hooajal nopiti ka sarja üldvõit. Tänavusest hooajast on klubi liitunud meeste esiliigaga, kirjutas Volley.ee.
Samad võistkonnad olid vastamisi ka möödunud hooaja karikasarja esimeses ringis ja siis suutis Neemeco tartlastelt näpsata ühe geimivõidu.
Karikavõistluste poolfinalist selgub kahe mängu kokkuvõttes. Edasipääsul saab esmalt määravaks võitude ja seejärel punktide arv (3:0 ja 3:1 annavad võitjale kolm punkti, 3:2 kaks punkti võitjale ja ühe kaotajale). Kui mõlemad näitajad on võrdsed, saab kõik selgeks 25 punktini mängitava kuldse geimiga. Korduskohtumine toimub Tartus neljapäeval, 13. oktoobril kell 20:00.


description:
Eesti võrkpallikoondis alistas play-offi korduskohtumises 3:0 (25:20, 25:19, 25:16) Läti ning lunastas neljandat korda pääsme EM-finaalturniirile, mis toimub järgmisel sügisel Poolas.

Mäng on järelevaadatav!

title: Postimehe otsepilt: Eesti alistas kodus kindlalt Läti ja pääses EMile

maintext:
Kert Toobal kiitis mängujärgses intervjuus kaaslasi. «Tänane võit oli meeskonnavõit, statistika on võidu järel teisejärguline. Iga mehe panus on koondises ülimalt oluline, ka nende oma, kes platsile ei pääse. Kui keegi teeb palju punkte, siis tänu sellele, et teised talle need olukorrad loovad,» sõnas kolm silma toonud Toobal.
Robert Tähe hinnangul domineeris Eesti kohtumist avavilest saadik «Töö oli kiire ja korralik. Atmosfäär oli mõnus ja tribüüne oli ilus vaadata. Oma kodurahva ees on väga-väga hea mängida. Lätlastel oli täna topeltpinge ja nii oli neil raske mängida. Kuna meie pidevalt domineerisime, oli meil lihtsam mängida. Täna ei olnud pinget üldse, või kui oli, siis oli see positiivne pinge,» võttis Täht mängu kokku.
Andri Aganitsa hinnangul oli Eesti mänguks paremini valmis, kuna meie vollekoondisel on rohkem play-off-mängude kogemust. «Siin ei ole lihtsaid mänge, aga tunne oli pidevalt selline, et meie oleme parem meeskond. Meil on rohkem play-offide kogemust. Koondis muutub aasta-aastalt järjest tugevamaks, noored tulevad peale ning enesekindlus kasvab.»
Eesti koondise resultatiivseimad olid 18 punkti toonud Täht ning 10 silma lisanud Oliver Venno. Keith Pupart tõi Eestile 9, Andri Aganits ja Ardo Kreek 7 ning Kert Toobal 3 punkti.
Kuidas pääseb läbi play-off’i EMile?
Laupäeval Jelgavas peetud play-off'i seeria avamängu võitis Eesti tulemusega 3:2. Finaalturniirile pääseb meeskond, kes kogub kahe mängu summas rohkem punkte. 3:0 ja 3:1 edu annab võitjale kolm ja kaotajale null punkti, 3:2 edu võitjale kaks ja kaotajale ühe. Kui kahe mängu saldo on meeskondadel võrdne, selgitab edasipääseja 15 punktini mängitav kuldne geim.
Millal ja kus mäng toimub?
Kohtumisest näeb otsepilti Postimees.ee vahendusel pühapäeval kell 17.00!
Eesti ja Läti kohtumine algab pühapäeval Tondiraba jäähallis kell 17.00. Kohtumisest näeb otsepilti Postimees.ee vahendusel, ülekanne algab kell 16.45.
Kes on juba EM-pileti taganud?
Võrkpalli EM-finaalturniir peetakse järgmisel aastal Poolas. Kokku mängib EMil 16 meeskonda, kellest praeguseks on selged 13. Finaalturniirile on koha juba taganud Poola, Prantsusmaa, Sloveenia, Itaalia, Bulgaaria, Venemaa, Serbia, Saksamaa, Soome, Belgia, Slovakkia, Holland, Tšehhi.
Kes veel püüavad EM-piletit?
Eesti - Läti EM-valikmäng Jelgavas. Ardo Kreek (paremal). / Tairo Lutter
Lisaks Eestile ja Lätile mängivad praegu veel play-off’is omavahel Hispaania – Kreeka ning Türgi – Portugal. Hispaania võitis avamängu koduväljakul 3:0 ja Türgi samuti koduplatsil 3:0. Kreeka – Hispaania kordusmäng on kavas laupäeval, ülejäänud kaks kohtumist mängitakse pühapäeval.
Kuidas on Eestil varem EMil läinud?
Eesti võrkpallikoondis on seni EM-finaalturniiril mänginud kolmel korral. 2009. aastal sai Eesti kirja kolm kaotust ja pidama jäädi alagruppi (lõpptabelisse läks 14. koht). 2011. aastal murti alagrupist edasi kaheksandikfinaali, kuid seal saadi kirja kaotus ja kokkuvõttes läks kirja 12. koht. Eelmise aasta EM oli Eesti jaoks läbi aegade kõige edukam ning kokkuvõttes saavutati 11. koht. Alagrupis nopiti 1 võit ja saadi 2 kaotust. Seejärel kaotati 2:0 eduseisust 2:3 Serbiale.
Mida rääkis Eesti koondise üks liider Robert Täht esimese play-off'i mängu järel:
Robert Täht Allikas: Postimees
Meenuta eestlaste avamängu võitu lätlaste üle (kohtumine on nähtav täispikkuses):


description: Jalgpalli Eesti meistriliigas tegid Levadia ja Infonet tulise 1:1 viigi ning tabeli liidriks jäi tänase kohtumise järel Infonet, kes edestab Levadiat ühe punktiga.

title: Igor Prins: hea, et viik tuli

maintext: «Võitlust oli palju ja eks me siin lõpu poole üritasime suruda, aga selliste konkreetsete ja kindlate võimalusteni ei jõudnud,» tunnistas Levadia peatreener Igor Prins intervjuus ERR-ile. «Kaks väravat, mis me lõime - hea, et viik tuli, oli väga keeruline mäng. Infonet näitas eriti esimesel poolajal väga head mängu, olime nende katmistega ja söödumänguga natuke hädas.»


description: On vägagi tõenäoline, et sel nädalavahetusel selgub autoralli MM-sarja maailmameister. Volkswageniga sõitvale Sebastien Ogierile piisab tiitli kindlustamiseks teisest kohast ja kui tema lähim jälitaja Andreas Mikkelsen ei suuda Kataloonia rallit võita, on prantslase ülesanne veelgi lihtsam.

title: Ogierilt võib järjekordse MM-tiitli röövida vaid tõeline ebaõnn

maintext:
Praegu juhib Ogier tiimikaaslase Mikkelseni ees 68 punktiga, viimase kolme MM-etapiga on maksimaalselt võimalik koguda 84 silma. Hyundai piloot Thierry Neuville jääb Ogierist maha 83 punktiga, kõikidel teistel on kadunud ka teoreetilised võimalused.
«Meie eesmärk oli Saksamaa ja Korsika asfaldirallidega tiitliheitluses hea positsioon saavutada ja saime sellega ideaalselt hakkama ning võitsime mõlemad etapid. Võime nüüd pisut rahulikumalt võtta, sest meil pole enam tiitli kindlustamises väga palju punkte vaja,» ütles Ogier portaali Crash.net vahendusel.
«Kataloonias sõidetakse nii kruusal kui asfaldil ja sellepärast meeldib mulle see ralli väga. 2013. ja 2014. aastal olime siin väga edukad, aga mullu rikkus punktkatse meie lootused etapivõidule. Luban, et seda viga enam ei juhtu,» lisas kolmekordne maailmameister.
Kataloonia ralli algab neljapäeva õhtul Barcelonas peetava publikukatsega, eestlastest on stardis DMACKi piloodid Ott Tänak (WRC) ja Sander Pärn (WRC2).


description: Lääne-Eesti maastikurattasari Fixus Sport Marimetsa Kapp sarja kuuluva, hooaja viimase osavõistluste, Karujärve rattamaratoni võitsid Meelis Rebane (A&T Sport) ja Greete Steinburg (Spordiklubi Rakke).

title: Karujärve rattamaratoni võitsid Meelis Rebane ja Greete Steinburg

maintext:
Põhisõidu 50 kilomeetri distantsi võitnud Rebase võiduaeg oli 1:50.50. Üheksa sekundiga kaotasid talle Toomas Erikson (Redbike / Hiieko) ja Kristo Sepp (Redbike / Hiieko). Tehniliste probleemide küüsis vaevelnud saarlasest Eesti grupisõidumeister Mihkel Räim (Cycling Academy) lõpetas 20. kohaga, kaotades esimestele enam kui kümne minutiga. Kiireim saarlane oli kuuendana lõpetanud Villu Vakra.
Võidumees Meelis Rebane rääkis, et pani oma paremuse maksma kilomeeter enne lõppu. «Väiksel tõusunukil panin gaasi põhja ja sain vahe sisse,» tõdes Rebane. Seda vahet ta enam käest ära ei andud.
Teise ja kolmandana lõpetanud Erikson ja Sepp tunnistasid, et Rebane oli võitu igat väärt. «Tema tegi tööd ja meie sõitsime valdavalt tema tuules,» selgitas Sepp. Kõigilt teistelt sai kolmik eest juba seitsmendal kilomeetril. «Esialgu Eriksoniga kahekesi, hiljem sõitis Sepp meile järgi,» täpsustas Rebane.
Pärast Karujärve rattamaratoni löödi kokku ka sarja üldarvetsus, kus kuue parima osavõistluse summas kogus Toomas Erikson 2356 punkti. Teine oli Kristo Sepp 2350 punktiga ja kolmas Rivo Pajur (Veloplus Torq Proteam) 2330 punktiga. Erikson võitis üldarvestuse ka mullu. Ta tunnistas, et üldvõidu kaitsmine oli Marimetsa Kapi sarjas tema põhiülesanne.
Kiireim naine põhidistantsil oli üldarvestuses kõrge 35. kohaga lõpetanud Greete Steinburg (Spordiklubi Rakke), ajaga 2:04.42. Teine oli 90. kohaga lõpetanud Tatjana Dobolina (Spordipartner) ajaga 2:16.48 ja kolmas 99. kohal lõpujoone ületanud Tiina Hagen, kes sai ajaks 2:18.54. Pikal distantsil lõpetas 245 ratturit.
Sarja üldarvetuses oli konkurentsitult parim Tatjana Dobolina, kes edestas lähimat konkurenti Ingrid Kivi (BRI KV Haldur) ligi kolmesaja punktiga. Kolmas oli Janne Jõgi (Popsport).


description: Tennisist Maileen Nuudi läbis Ameerika Ühendriikides Hilton Head Islandi turniiri kvalifikatsiooniringi edukalt ja pääses põhitabelisse.

title: Lähenev orkaan rikkus eestlanna suure võimaluse

maintext:
Kolmapäeval pidi Nuudil kavas olema kohtumine 25-aastase ameeriklanna Lauren Embreega (WTA 627.), kuid halva ilma tõttu lükati kõiki kohtumisi edasi. Lõpuks sundis lähenev orkaan korraldajaid turniiri katkestama, vahendab tennis.ee.
Nuudi jaoks olnuks tegemist tähtsa matšiga, kuna võidu korral oleks ta jõudnud WTA edetabelisse. Maailma edetabelisse jõudmiseks on vaja teenida punkte kolmelt võistluselt ja Nuudil oli see võimalus käeulatuses. Varasemalt on ta WTA punkte kogunud Pärnu ja Charlestoni turniiridelt.


description: Järgmisel nädalavahetusel sõidetava autoralli MM-sarja Suurbritannia etapi eel rääkis Ott Tänak, et ootab huvitavaid katseid suure põnevusega.

title: Tänak Suurbritannia ralli eel: eesmärk on püsida kõrges konkurentsis

maintext: «Suurbritannia ralli katseid on alati lõbus sõita ja selle aasta etapil peame oma legendi mitmeid muutusi tegema, sest mitmed katsed on kas uued või teistpidi pööratud ning see on alati väljakutseks,» rääkis Tänak järgmisel neljapäeval algava ralli eel. «Oleme tagasi kruusa peal, seega eesmärk on nagu seal alati: sõita võimalikult kiiresti ja püsida sarnaselt teiste kruusarallidega kõrges konkurentsis,» lisas Eesti ralliäss.


description: Võrkpalli Balti liigas võõrustab TTÜ meeskond pühapäevases matšis Ezerzeme/DU tiimi.

title: Postimehe otsepilt: TTÜ püüab võitu mängus Ezerzemega

maintext:
Postimehe otsepilt: Tartu Bigbankile sõidab külla ASK/Kuldiga
Võrkpalli Balti liigas võõrustab Tartu Bigbank pühapäevases matšis lätlaste ASK/Kuldigat.
Postimehe otsepilt: Tartu Bigbank ei jätnud lätlastele mingit võimalust
Võrkpalli Balti liiga laupäevastes kohtumistes tuli Eesti klubidest viimasena väljakule Tartu Bigbank. Tartlased võõrustasid lätlaste VK Biolars/Jelgavat ja võitsid kindlalt geimidega 3:0 (25:17, 25:18, 25:22). Tartul on nüüd kolmest mängust kolm võitu ja turniiritabelis on neil kaheksa punkti.
Postimehe otsepilt: Rakvere sai vajaliku võidu
Võrkpalli Balti liigas võõrustas Rakvere Võrkpalliklubi laupäeval lätlaste ASK/Kuldigat ja võitis geimidega 3:0 (25:17, 25:16, 29:27). Rakverel on nüüd kirjas kaks võitu ja üks kaotus.
Postimehe otsepilt: TTÜ kaotas Jekabpilsile ja jätkab võiduta
Võrkpalli Balti liigas asus laupäeval oma selle hooaja esimest võitu jahtima TTÜ võrkpallimeeskond. Üliõpilaste vastaseks oli Jekabpils Luši, kellele tuli siiski alla vanduda geimidega 0:3 (22:25, 14:25, 22:25).
Postimehe otsepilt: Tallinna Selver jätkas võidulainel
Võrkpalli Balti liigas on nädalavahetusel kavas tihedalt mänge. Tallinna Selver sai kirja 3:0 võidu, kui geimidega 25:18, 25:14, 25:19 oldi üle Ezerzemest. Kolmest matšist kaheksa punkti kogunud Selveri resultatiivseim oli Oliver Orav 11 punktiga.
Pärnu alistas Balti liigas tugevat vastupanu pakkunud Järvamaa
Pärnu võrkpalliklubi võõrustas Balti liigas Järvamaa võrkpalliklubi ja sai kirja üsna raske 3:1 võidu. Matši läksid juhtima külalised, kes võitsid avageimi 30:28. Järgmised kolm geimi kuulusid siiski numbritega 26:24, 25:23 25:18 Pärnule. NB! Kui video ei tööta korrapäraselt, siis proovige seda avada vajutades siia


description: Vormel-1 hooaeg on jõudnud lõpusirgele ja Mercedese pilootide tiitliheitluses on liidriohjad haaranud Nico Rosberg, kes juhib Lewis Hamiltoni ees 33 punktiga. Mercedese juht Toto Wolff ütles neli etappi enne hooaja lõppu, et Hamiltonil on endiselt kõik võimalused tiitel endale võita.

title: Mercedese juht: Hamilton vajab vaenlast

maintext:
«33 punkti on palju, kuid see vahe võib kiiresti kokku kuivada. Võitlus ei ole läbi, sest neli nädalavahetust on veel minna,» vahendab Guardian Wolffi sõnu. Meestel seisavad ees veel USA, Mehhiko, Brasiilia ja Abu Dhabi etapid. «Lewis funktsioneerib kõige paremini, kui ta on surve all ja silme ees on siht. Ta võtab ennast veel kokku. Ta on tugev ja vajab endale vaenlast, vahel isegi mitut. Usun, et võitlus kestab lõpuni.»
Vormel-1 hooaja üldseis pilootide arvestuses:
1. Nico Rosberg (Mercedes) 313 punkti
2. Lewis Hamilton (Mercedes) 280 punkti
3. Daniel Ricciardo (Red Bull) 212 punkti
4. Kimi Räikkönen (Ferrari) 170 punkti
5. Max Verstappen (Red Bull) 165 punkti
6. Sebastian Vettel (Ferrari) 165 punkti


description: Aastatel 1997-2005 autoralli MM-sarjas osalenud Markko Märtin meenutas koos Carlos Sainzi pikaajalise kaardilugeja Luis Moyaga ilusaid aegu, mil maailma tippudega võidu kihutati.

title: Pikk video: Markko Märtin meenutas koos legendaarse kaardilugejaga ilusaid aegu autoralli MM-sarjas

maintext:
Tunniajast vestlussaadet juhtis John Millington, kes töötas MM-sarjas 23 aastat M-Sporti meeskonnas ja lõpetas karjääri alles 2015. aastal. Logistikuna tegutsenud Millington käis nende aastate jooksul 317 MM-rallil ja jättis vahele vaid ühe etapi. Samuti tegutses ta kaardilugejana, istudes teiste seas näiteks M-Sporti praeguse juhi Malcolm Wilsoni kõrvalistmel.
Märtin tegi esimese stardi MM-etapil 1997. aastal, kui osales Soome rallil. 2000. aastal startis ta esmakordselt Subaru tehasetiimi autoga Austraalia rallil ning järgmisel hooajal kuulus juba täiskohaga tehasetiimi. Edu saabus 2002. aastal, kui Märtin ja kaardilugeja Michael Park siirdusid Fordi võistkonda ning tõusid Suurbritannia rallil esmakordselt poodiumile.
2003. aastal võitis Märtin juba kaks etappi ning lisas 2004. aastal oma saldosse veel kolm etapivõitu, lõpetades hooaja kokkuvõttes kolmandal kohal. 2005. aastaks siirduti Peugeot' ridadesse, kuid hooaeg oli tulemuste osas pettumus ning lõppes traagiliselt septembris Walesi rallil, kui teelt väljasõidu tagajärjel hukkus Park. Hiljem on Märtin tegutsenud Fordi, Mini ja Subaru võistkondade testisõitjana.
Sainz ja tema kaardilugeja Moya kuulusid 2002. aastal, kui Märtin Fordiga liitus, samuti selle tiimi ridadesse, kuid tolleks hetkeks oli hispaanlastel selja taga juba 23 ühist etapivõitu. Sama hooaja lõpus riputas Moya kiivri varna, tema saldoks jäid MM-sarjas 24 etapivõitu ning MM-tiitlid 1990. ja 1992. aastal. Moya on etapivõitude poolest siiani MM-sarja edukuselt kolmas kaardilugeja, teda edestavad vaid Sebastien Loebi paarimees Daniel Elena ja Marcus Grönholmi kauaaegne parem käsi Timo Rautiainen. Aastatel 2003-06 töötas Moya Subaru võistkonna spordidirektorina.


description: Poksi üliraskekaalus enda käes WBA, WBO ja IBO meistrivöösid hoidev britt Tyson Fury on viimasel ajal meedias figureerinud pidevalt negatiivses valguses olevate uudistega. Viimati teatas reedel ESPN, et Fury andis 22. septembril dopinguproovi, mis näitas kokaiini tarvitamise jälgi. Seepeale otsustas Fury positatada sotsiaalmeediasse foto, kus tema ees on kuhjaga kokaiini.

title: Poksi üliraskekaalu valitseja kaotas viimsegi mõistuse?

maintext:
Fury loobus hiljuti enda kordusmatšist Vladimir Klitškoga ning seejärel räägiti tema halvast vaimsest tervisest. ESPN aga teatas, et britt võis matšist loobuda just positiivse dopinguproovi tõttu.
Fury leerist ei ole seni mingeid selgitusi olukorrale tulnud. Ainsana postitaski poksija ise Twitterisse pildi, mis külvas veelgi rohkem segadust. Britt on võtnud kaadri filmist «Scarface» ja asendanud seal Al Pacino poolt mängitud Tony Montana näo enda omaga. Mehe ees laual hunnikus kokaiini.
Kommentaari küsiti ka Fury esindajatelt, kuid see palve lükati tagasi. Lisaks teatasid dopingukütid, et nemad mingeid kommentaare ei jaga. Seega on seis Fury ümber endiselt äärmiselt segane.


description: Kataris toimuval jalgratta maanteesõidu MMil krooniti temposõidus võitjaks Tony Martin, kellele oli tegemist neljanda tiitliga.

title: Tony Martin tuli neljandat korda temposõidus maailmameistriks

maintext:
Temposõiduspetsialist Martin võidutses ka MMil 2011., 2012. ja 2013. aastal. Seekord saavutas ta 40 km pikkusel rajal keskmiseks kiiruseks 53,651 km/h ning edestas hõbemedali saanud tiitlikaitsjat Vasil Kirjienkat Valgevenest 45 sekundiga. Pronksi sai hispaanlane Jonatan Castroviejo, kes jäi Martinile alla juba minuti ja kümne sekundiga.
Martin lõpetab tänavuse hooaja järel lepingu Etixx-Quickstepiga ja siirdub Katusha-Alpecini ridadesse ehk Rein Taaramäe tiimikaaslaseks. Prantsusmaa ajaleht L'Equipe arvutas kokku, et Martini karjääri jooksul saadud 60 võidust on koguni 44 tulnud temposõitudes. Ka pühapäeval jäi tema võistkond Etixx-Quickstep Kataris MMil meeskondlikus temposõidus löömatuks.
MMi eraldistardi lõpetas Kataris 66 meest, eestlasi stardis polnud.


description: Statistika järgi tänavu tõenäoliselt maailmameistriks tulev vormel-1 piloot Nico Rosberg on end tiitlijuttudest distantseerinud.

title: Rosberg ei kavatse teiste kohtadega tiitlit kindlustada

maintext:
Enne nelja viimast etappi on kahe Mercedese piloodi vahe 33 punkti. Rosbergilt uuriti, kuidas ta käituks, kui Hamilton suudaks vahe viimaste etappidega tagasi sõida. «Ma ei ole sellele mõelnud. Kavatsen veel mõned sõidud võita ja see ongi kogu lugu,» sõnas Rosberg USA GP eel ajakirjanikele.
«Väldin negatiivseid mõtteid. Sellel pole mõtet, kuna see ei muuda mind kiiremaks,» jätkas Rosberg, kes on tänavu võitnud üheksa etappi, Hamiltonil on ette näidata kuus etapivõitu. «Milleks raisata energiat millelegi, mis on miilide kaugusel. Parem elan hetkes ning annan endast parima.»
Rosbergile piisab MM-tiitli kindlustamiseks kõigil neljal etapil teiseks tulemusest. «Mina lähen USA etappi võitma, ma ei kavatse teise koha peale sõita, Annan endast parima ning seda kuni finišilipuni.»


description: 2004. aastal jalgpallis Euroopa meistriks kroonitud Kreeka koondis paistis toona silmas väga võitlusliku mänguga, kus palju rõhku kaitsemängule ja vastaste rünnakute lõhkumisele. Igapäevaselt Dortmundi Borussia keskkaitsjana tegutsev Sokratis Papastathopoulos tunnistas koondise tänasel pressikonverentsil, et tänapäeva Kreeka koondis on totaalselt muutunud. Selle muutunud koondisega läheb homme MM-valikmängus vastamisi Eesti.

title: Kreeklasest Dortmundi Borussia äss: meie koondis on totaalselt muutunud

maintext:
«Kreeka on ajalooliselt tuntud maailmaklassilise kaitse poolest. Praegune koondis ei ole enam sama meeskond, kes oli 3-4-5 aastat tagasi. Varem oli meil palju häid vastaste mängu lõhkujaid. Nüüd on meil rohkem tehnilisi mängijaid. Oleme palliga head. Peame muutuma nüüd ka kaitses paremaks,» tunnistas Dortmundi Borussia kaitsja.
Kreeka on alustanud valiksarja kahe võiduga. Avavoorus alistati 4:1 Gibraltar ja reedel mängiti koduplatsil 2:0 üle Küpros.
«Ootame homme rasket mängu. Vajame punkte, et võidelda pääsu eest 2018. aasta MMile,» rääkis Papastathopoulos. «Teame, et meilt oodatakse alati head mängu, kuid meie jaoks on olulisem hea tulemus. Lõpuks loevad ainult 3 punkti. Kui teenime 3 punkti, siis ei küsi keegi mängustiili kohta. Loeb ainult võit.»


description: WRC ametlik videokanal tegi kokkuvõtte käimasoleva hooaja suurematest avariidest. Valikust ei jäänud loomulikult välja ka Ott Tänaku ja Hayden Paddoni õnnetud väljasõidud, mis Portugalis väiksemat sorti metsapõlengu tekitasid.

title: Video: Tänak astus isa saabastesse ehk rallihooaja kõige karmimad avariid

maintext:
Viiendal kiiruskatsel sõitis kõigepealt teelt välja Paddon, kelle auto raja ääres põlema süttis. Ei läinud kaua mööda, kui Tänak õnnetul kombel oma Fordi Paddoni kõrvale «parkis». Seejärel püüdis Tänak olemasolevate vahenditega tuld kustutada ning appi tõttasid ka rallifännid, kellel õnnestus eestlase Ford tulesurmast päästa. Paddoni auto põles maha.
«Jumal tänatud, et Ott Tänaku isa tuletõrjuja on. Tundub, et Ott on temalt paar trikki õppinud,» naljatas M-Spordi meeskonna juht Malcolm Wilson. «Tõsiselt rääkides, tänu Oti kiirele tegutsemisele suutis ta auto päästa. Suur aitäh nii Otile kui Raigole leidlikkuse eest. Ilma nendeta oleks auto tulesurma läinud.»


description: Lisaks Londoni Chelsealt saadud kuivale kaotusele tabas Manchester Unitedi jalgpallimeeskonda eile veel teinegi pauk, kui teisel poolajal sai tõsiselt viga Eric Bailly.

title: Unitedit tabas lisaks kaotusele veel teinegi tagasilöök

maintext:
22-aastane elevandiluuranniklane vahetati pingile 52. minutil, kui Bailly ei suutnud jätkata põlvevigastuse tõttu, mille pallur sai Eden Hazardiga kontakti astudes, kirjutas Soccernet.ee.
Unitedi peatreener Jose Mourinho kinnitas ka meediale, et tegemist ei ole kerge kõksuga: «Kahjuks on tegu halva vigastusega. See on tema põlvesidemetega seotud. Ta (Bailly - toim.) tunneb, et see on väga halvas seisus.»
Seni oli suvine uusost mänginud kaasa kõik minutid kõigis Punaste Kuradite liigamängudes, osutudes samuti klubi augustikuu parima mängija tiitli.


description: Möödunud nädalavahetusel sõidetud F1 sarja Malaisia etapil arreteeriti üheksa Austraalia päritolu fänni, keda süüdistatakse rahurikkumise provotseerimises.

title: Malaisia etapil vahistati üheksa kummaliselt käitunud fänni

maintext:
Portaal f1today.net kirjutas, et Malaisia etapi järel, mille võitis Austraalia sõitja Daniel Ricciardo, otsustasid üheksa mehe kaasmaalasest fänni tähistada suurt sündmust omapäraste võtetega. Nimelt jäid vormelisõbrad kaamerate ette sellega, et jõid õlut oma jalanõudest, imiteerides niimoodi Ricciardot, kes samuti poodiumil võidušampust otse oma jalanõust kummutas. Austraalia fännidel olid samal ajal seljas Malaisia lipuvärvides ujumisriided ja kohalikud ametivõimud otsustasid, et selline käitumine pole sugugi sobilik.
Sepangi ringraja tegevdirektor Datuk Razlan Razali kommenteeris juhtunut järgnevalt: «See näitab meie kui Malaisia inimeste suunas äärmist austuse puudumist. See on rumal käitumine välismaalastelt, kellel pole mingisugust aimu kultuuride tundlikkusest ega austusest. Lisaks häbistab see ka nende oma kodumaad ja annab Austraaliale halva kuulsuse.»
Meestele esitati süüdistus rahurikkumise teadlikus provotseerimises ja uurimine nende käitumise osas kestab.


description: Erinevad spordiportaalid vahendasid täna uudist, et Venemaa kõrgushüppaja Anna Tšitšerova andis positiivse dopinguproovi 2008. aasta Pekingi olümpiamängudel.

title: Londoni olümpiavõitja jäi dopinguga vahele ja peab Pekingi pronksmedali ära andma

maintext:
Rahvusvaheline Olümpiakomitee (ROK) on tagantjärele testinud 98 sportlase Pekingi ja Londoni mängude dopinguproove ning Tšitšerova on üks neist, kelle kordustestimisel avastati positiivne näit. «Selle protsessi tulemusena teatab ROK täna, et Anna Tšitšerova on 2008. aasta Pekingi olümpiamängudelt diskvalifitseeritud,» seisis ROKi ametlikus teates.
See tähendab, et venelanna peab ära andma oma Pekingi pronksmedali, mille saab tema asemel teine Venemaa esindajanna Jelena Slesarenko.
Oma Londoni olümpiakullast ei pea aga Tšitšerova loobuma, sest Venemaa allikate kohaselt oli tema proov 2012. aasta OMilt dopinguvaba.


description: Sel nädalavahetusel leidis Malagas aset selle aasta viimane Euroopa karikaetapp, kus osales 212 judokat 23 riigist. Eestit esindasid Klen Kristofer Kaljulaid ning Kristjan Tõniste, kes mõlemad maadlevad kehakaalus -81kg, Kaljulaid lõpetas võistluse hõbemedaliga.

title: Eesti judoka võitis Malagas EK-etapil hõbemedali

maintext:
Kaljulaidi esimene kohtumine lõppes napi võiduga inglase Sebastian Nadali üle. Teises kohtumises vastaseks Hispaania esindaja Šalva Kalabegašvili, kus kohtumise alguses sai Kaljulaid kaks korda karistada ning seetõttu asus matši juhtima hispaanlane. Kaljulaid aga jätkas agressiivset maadlust ning heitis vastase veidi üle minuti kestnud kohtumise lõpuks kindlalt ippon'i vääriliselt matile.
Järgmises kohtumises, mis tagas pääsu poolfinaali, alistas meie mees rootslase Victor Bushi. Poolfinaalis hispaanlase Igor Herrero vastu näitas Kaljulaid kindlat üleolekut, kui heitis vastase esmalt yuko väärilisele hindele ning alistas ta kaks minutit enne kohtumise lõppu kindla ippon'iga. Finaalkohtumises andis pikk võistluspäev tunda ning Kaljulaid pidi tunnistama prantslase Baptiste Pierre'i paremust. Kaljulaidile oli Malaga EK-etapp heaks kontrollvõistluseks 11-12. novembril toimuvale U23 EM-le.
Kristjan Tõniste võistluspäev algas esimeses kohtumises hilisema kaaluvõitja Baptiste Pierre'iga, kes võitis kohtumise napilt yuko'ga. Seejärel maadles Tõniste edasi lohutusringis, kus esimeseks vastaseks oli hispaanlane Alfonso Urquiza Solana. Tasavägise kohtumise võitis hispaanlane vaid ühe shido'ga, kuid see lõpetas Tõniste võistluspäeva.
Pärast võistlust toimub Malagas rahvusvaheline treeninglaager, kuhu Eesti sportlased jäävad kuni 4. novembrini. Lisaks Kaljulaidile ja Tõnistele sõitis laagrisse ka Eesti koondislane Grigori Minaškin.


description: Täna peab 35. sünnipäeva Eesti jalgpallikoondise endine poolkaitsja Joel Lindpere. Eesti koondise eest pidas ta oma viimase kohtumise tänavu juunis, kui Eesti alistas 2:0 Andorra. Kokku mängis poolkaitsja sinisärkide eest 107 mängu ja lõi seitse väravat.

title: Video: juubilar Lindpere karjääri säravaimad hetked

maintext:
Oma jalgpallurikarjääri alustas Lindpere Nõmme Kaljus ning Eestis esindas ta hiljem ka Lelle, Flora ja Valga meeskondi. Välisklubidest kaunistavad tema CVd Sofia CSKA, Tromsö, New York Red Bulls, Chicago Fire ja Ostrava Banik. Karjääri viimaseks hooajaks naasis ta taas Nõmme Kaljusse.
Lindpere karjääri kõige säravamad aastad möödusid ilmselt Red Bullsis. Ta tegi kaasa 104 mängus ja lõi 17 väravat. Koos Lindperega mängisid seal ka endised FC Barcelona staarid Thierry Henry ja Rafael Marquez.


description: Venemaa maksab Rio olümpiamängult eemale jäänud 42 kergejõustiklasele kompensatsiooni.

title: Venemaa maksab 42 kergejõustiklasele olümpiakompensatsiooni

maintext:
IAAF nurjas Isinbajeva suurejoonelise plaani
Venemaa teivashüppestaar Jelena Isinbajeva rääkis väljaandele Sport-Ekspress, et Rahvusvahelise kergejõustikuliidu (IAAF) otsus sisuliselt kõik venelased Rio olümpialt eemale jätta lõi tema plaanid korralikult sassi.
Karjääri lõpetaval Boltil on pakkumisi nii IAAFilt kui Jamaica valitsuselt
Karjääri lõpusirgel oleva Jamaica sprinteri Usain Bolti tulevikuplaanid on veel teadmata, kuid enda meeskonda kutsuvad teda nii Rahvusvahelise Kergejõustikuliidu (IAAF) president kui ka Jamaica peaminister.
IAAF: Venemaa kergejõustikuliidu õiguste taastamine on prioriteet
Rahvusvahelise Kergejõustikuliidu (IAAF) president Sebastian Coe sõnas pressiteate vahendusel, et nende põhieesmärgiks on Venemaa kergejõustikuliidu õiguste taastamine.
Viis dopingut tarvitanud Venemaa käijat said pika võistluskeelu
Rahvusvaheline spordiarbitraaž (CAS) määras viiele Venemaa käijale nelja-aastase võistluskeelu, sest 2015. aasta juunis võetud dopinguproovid näitasid, et nad olid kasutanud keelatud ainet erütropoetiini (EPO).
ROKi president: ma ei saa endiselt aru, miks Venemaa sportlased Riost eemale jäeti
Rahvusvahelise olümpiakomitee (ROK) president Thomas Bach on endiselt arvamusel, et Rio olümpiamängudele oleks pidanud pääsema kõik Venemaa sportlased. Teatavasti jäid Venemaa riikliku dopingusüsteemi avastamise tõttu Riost eemale kõik Vene kergejõustiklased (peale Darja Klišina) ja rida teiste alade atleete.
Balta ja Mägi tulid Zürichi Teemantliiga etapil mõlemad neljandaks
Zürichi kergejõustiku Teemantliiga etapil tuli Ksenija Balta tulemusega 6.63 neljandale kohale. Võistluse võitis Rio olümpiamängude hõbemedalist Brittney Reese tulemusega 6.95. Teisele kohale tuli Ivana Španovic (6.93) ning kolmandale Darja Klišina (6.63). Kuigi Balta parim katse oli Klišina omaga samaväärne, oli venelanna paremuselt teise katse pikkus 6.53, Baltal aga 6.52. Sealjuures katkestas Balta võistluse enne kahte viimast katset. Teemantliiga üldarvestuses võitis Španovic, Balta tuli 12 punktiga kuuendaks. Rasmus Mägi lõpetas 400 meetri tõkkejooksu neljanda kohaga, kui jooksis välja aja 48,90. Esikohale tuli ameeriklasest olümpiavõitja Kerron Clement (48,72), teisele kohale Puerto Rico jooksja Javier Culson (48,79) ning kolmandale kohale Lõuna-Aafrika Vabariigi sportlane Louis Jacobus van Zyl (48,80). Teemantliiga hooaja lõpetas Mägi kaheksa punktiga neljandana. Võitis Clement.


description: Malaisia GP võib vormel-1 võistluskalendrist pärast lepingu lõppemist kaduda, kuna etapi piletimüük on pidevalt langenud.

title: Malaisia ähvardab vormel-1 kalendrist lahkuda

maintext:
Malaisial on vormel-1 kehtiv leping kuni 2018. aastani. Alates 1999. aastast on vormel-1 igaaastaselt Sepangi ringrada külastanud. Kuigi ringrada mahutab 120 000 fänni, külastas oktoobris peetud võidusõitu kõigest 45 000 vormelisõpra.
«Kui see ei ole majanduslikult väärtuslik, siis miks peaksime sellega jätkama?» küsis Sepangi ringraja tegevjuht Razlan Razali. Malaisia spordiminister Khairy Jamaluddin tunnistab samuti probleemi. «Alguses oli vormel-1 meie jaoks suur asi. Nüüd on Aasias nii palju etappe, et meil ei ole mingisugust edumaad ega mingit uudsust.»
Publikunumbrite võrdluseks võib näitena tuua eelmisel nädalavahetusel sõidetud USA GP, mida külastas kolme päeva jooksul 269 889 vormelisõpra.


description:
Autoralli MMi Korsika etapi teise võistluspäeva järel hoiavad DMACKi meeskonnas kihutavad Ott Tänak ja Raigo Mõlder 11. kohta, kaotust esikohal kihutavale Sebastien Ogierile on kogunenud napilt üle kuue minuti.

Kui üldiselt on Tänaku kiiruskatsete tulemused jäänud väljapoole esikümmet, siis päeva viimasel ehk kaheksandal kiiruskatsel õnnestus eestlastel välja sõita neljas aeg. Kiiruskatse võitnud Thierry Neuville’ile kaotati 10,2 sekundiga.

Üldarvestuses on Ogier kindel liider ja tema edu Neuville’i ees on 46,5 sekundit. Kolmas on Andreas Mikkelsen, kes kaotab juba rohkem kui minutiga.

Ralli jätkub homme kavas oleva kahe viimase kiiruskatsega, mille algusajad on kell 9.58 ja 13.08.

title: Tänak näitas päeva viimasel kiiruskatsel kiiret sõitu


description: Malaisia vormel-1 etapi esimeses kurvis toimus kohe avarii, kui Ferrari rooli keerav Sebastian Vettel sõitis otsa Mercedese piloodile Nico Rosbergile. Pärast võistlust leidsid kohtunikud, et Vettel oligi kokkupõrkes süüdi ning talle määrati seetõttu ka karistus.

title: Vettel sai Rosbergile otsa sõitmise eest karistada

maintext:
Vettel peab vastavalt karistusele loovutama järgmise nädala Jaapani GP-etapil stardirivis kolm positsiooni, kirjutab ESPN.
«Video põhjaliku analüüsimise ja asjasse puutunud pilootidega rääkimise järel otsustasid kohtunikud, et kõik kokkupõrkes osalenud vormelid liikusid sarnase kiirusega. Siiski tegi masin number 5 (Vettel) esimesse kurvi sisenedes väikese vea ja sõitis sisse vormelile number 6 (Rosberg),» põhjendasid kohtunikud.
Lisaks määrati Vettelile 2 karistuspunkti tema superlitsentsile. Kui piloot saab 12 kuu pikkuse perioodi jooksul 12 karistuspunkti, siis peab ta ühe võistluse vahele jätma. Vettelil on praegu 4 karistuspunkti.


description: 13. oktoobril jõudis avalikkuse ette teade, et Norra suusastaar Therese Johaug on andnud positiivse dopinguproovi. Johaug kasutas enda sõnul Trofodermini huulekreemi, kus sisaldus keelatud ainet kolstebooli. Koheselt leiti üles ka vastavad pakendid, kus oli ka märge, et tuub võib sisaldada dopingut.

title: Johaug saatis sõnumi teda kritiseerinud Kowalczykule

maintext:
Seepeale näitas ka norralannade kange konkurent Justyna Kowalczyk koheselt sotsiaalmeedias välja, et ta ei usu Johaugi põhjendust. Nii postitas Kowalczyk Twitterisse pildi Trofodermini pakendist, kus oli peal ka märge dopingu kohta.
Eile Norra ajakirjanikega kohtunud Johaugi käest küsiti ka poolatari käitumise kohta ning norralanna teatas, et tal ei ole sellest sooja ega külma. Johaug tunnistas, et teda konkurendi arvamus eriti ei huvita.
«Kowalczyk võib välja näidata oma arvamust. Ma tean, mida ma olen teinud ja milliste väärtuste eest inimesena seisan,» vastas Johaug kriitikale.


description: Hispaania jalgpalli kõrgliigas võitis Barcelona eile 4:0 Deportivo La Coruna meeskonda. Ühe värava lõi ka Luis Suarez, kes tegelikult peab tänama õnne, et meest väljakult minema ei saadetud. Esimesel poolajal lõi ta rusikaga Alejandro Ariibast pähe, kuid ei kohtunik otsustas Saurezele mitte kaarti anda.

title: Video: rusikakangelane Suarez pääses karistuseta


description: Kreeka jalgpallikoondise äärekaitsja Jose Holebas teatas pärast eile Tallinnas toimunud mängu, et lõpetab oma koondisekarjääri. 32-aastane mees vaatas Kreeka 2:0 võitu Eesti üle varumeestepingilt.

title: Eesti vastu pingile jäänud kreeklane teatas Tallinnas karjääri lõpetamisest

maintext:
Kreeka meedia andmetel teatas Holebas oma otsusest eile õhtul. Suure osa koondise jaoks tuli Holebase otsus suure üllatusena ning püüdsid meest ümber veenda, kuid tulutult. Holebase sõnul on aeg anda teatepulk noorematele meestele üle.
Holebas sündis Saksamaal, kuid tema juured on pärit Kreekast ja Uruguaist. «Üles kasvades oli mu unistus mängida Saksamaa eest, kuid kuna mu isa on kreeklane, siis mängiksin hea meelega ka nende koondise eest,» ütles ta 2011. aasta novembris. Samal kuul sai ta Kreeka kodakondsuse ning peagi tegi vasakkaitsja koondise eest ka debüüdi.
Peagi tõusis Holebas koondise põhitegijaks ning lõi kaasa ka 2012. aasta Euroopa meistrivõistlustel. Kokku mängis ta Kreeka eest 28 mängu ja lõi ühe värava.
Jalgpallurikarjääri alustas ta Saksamaal Kahli Viktoria ja München 1860 meeskondades, kuid siirdus 2010. aastal Olympiacose ridadesse. Seejärel mängis ta ühe hooaja AS Roma eest ning täna on mehe koduklubiks Inglismaa kõrgliiga klubi Watford.


description: Möödunud nädalavahetusel toimus Inglismaal Manchesteris rahvusvaheline ujumisvõistlus millest võttis osa ka 17-aastane Kregor Zirk. Hooaja esimesel suuremal võistlusel osalenud eestlane jäi võitmatuks kõigil neljal distantsil.

title: Zirk näitas Inglismaal suurepärast kiirust ja võitis neli kuldmedalit

maintext:
17 ja nooremate vanuseklassis võistelnud Kregor Zirk tegi parima tulemuse kahtlemata 100 m liblikujumises kus finaalis sai võidutulemuseks kirja 52.37. Enda nimele kuuluvast Eesti rekordist jäi eestlasel puudu 77 sajandikku, kirjutas Priit Aaviku ujumisblogi.
Alavõidu napsas Zirk endale ka 50 m liblikujumises. Finaalis näitas ta aega 24.08, mis andis kindla esikoha. Tegemist on Plymouthis treeniva Zirgi karjääri paremuselt kolmanda tulemusega, isiklik rekord 23.85 on püstitatud eelmisel talvel Põhjamaade juunioride meistrivõistlustel. Kaugele ei jäänud isiklik rekord ka 100 m vabaltujumises. 17-aastane ujumisäss sai kuldmedali kaela ajaga 49.27, mis on vaid 20 sajandikku nõrgem isiklikust tippmargist. Nii 50 m ja 100 m liblikujumine kui ka 100 m vabaltujumise tulemused on ka tänavuse aasta Eesti hooaja tippmargid.
Kõige raskema võitluse kuldmedali nimel pidas Zirk maha 50 m vabaltujumises kus stopper näitas finišis aega 22.89. Isiklikust rekordist 8 sajandiku kaugusele jäänud eestlane edestas lähimat konkurenti apteekri täpsusega olles parim vaid ühe sajandikuga.
Samuti pälvis Jon Ruddi ja Kaja Haljaste hoolealune võistluste parima ujuja auhinna 17-aastaste hulgas. Nüüd siirdub eestlane nädalaks ajaks Cran Canariale treeninglaagrisse kus harjutab Ujumise Spordiklubiga.


description: Poola Plusligas serveeris tõelise üllatuse Eesti rahvusmeeskonna peatreeneri Gheorghe Cretu juhendatav Lubini Cuprum, jättes eelmise hooaja finalisti ja seni kaotuseta püsinud Rzeszowi Asseco Resovia Lubinis peetud mängus tühjade kätega. Nagu tänavusel hooajal juba tavapäraseks saanud, tegid Eesti koondislased Robert Täht ja Keith Pupart Cuprumi poolel kaasa kogu kohtumise, vahendab Volley.ee.

title: Täht säras taas ja Cuprum alistas Poolas seni löömatu meeskonna

maintext:
Lubinisse võidumõtetega sõitnud Poola suurklubi Asseco Resovia ei suutnud eesmärki täita, kui kodupubliku lemmiku vastu koguti igas geimis küll vähemalt 20 punkti, kuid 0:3 (-20, -20, -22) kaotusest külalistel siiski pääsu ei olnud. Tasub märkida, et üle-eelmisel aastal Poola meistriks tulnud Resovia jaoks on Cuprum kujunemas tõeliseks õudusunenäoks, sest ka eelmise hooaja kahes omavahelises vastasseisus jäi peale Cuprum - võõrsil 3:2 ja kodus 3:0.
Rünnakul täna sisuliselt pidurdamatu olnud Robert Täht lõi 27 üritusest punktiks koguni 16 (59%). Lisaks aitas üleplatsimängijaks kerkinud Täht võitjaid ühe pallinguässaga, jäädes kahe võistkonna peale parimana 12 silmaga plussi. Keith Puparti kõik seitse punkti tulid rünnakul (47%), blokis ega pallingul seekord punktiväärilist sooritust eestlasel teha ei õnnestunud. Mängu kokkuvõte on nähtav siin.
Neljast mängust kolm võitnud ja kokku 9 punkti kogunud Cuprum peab Poola kõrgliigas järgmise mängu laupäeval, kohtudes kodupubliku ees nelja mängu järel võiduta püsiva Szczecini Espadoniga. Turniiritabelis hoiab Lubini esindus 9 punktiga neljandat kuni kaheksandat kohta, tänane vastane Resovia jätkab viiest mängust kogutud 12 punktiga turniiritabeli tipus. Kuna täna on veel mõned mängud pidamata, võib turniiritabelis tulla muutusi.


description: Norra suusastaari Therese Johaugi positiivne dopinguproov kütab kirgi kõikjal Skandinaavias ning oma kogemusi Norra sportlastega jagavad paljud. Eriti agarad on olnud soomlased. Seejuures ei ole ka midagi imestada, kuna norralased on aegade jooksul tihtilugu just soomlasi süüdistanud dopingu tarvitamises ning näidanud nende peale näpuga.

title: Soome suusaäss: norralased on ülbed ja oleksin nende käest peaaegu peksa saanud

maintext:
1999. aastal slaalomis maailmameistriks kroonitud soomlane Kalle Palander tunnistas intervjuus MTV3-le, et ta ei suuda kuidagi Johaugile antud juhtumis kaasa tunda.
Konflikt mäesuusaässade vahel
«Mul ei ole midagi Johaugi vastu, kuid ometi on norralased väga ülbed,» rääkis Palander. «Nad on alati olnud ülbed ning süüdistanud soomlasi keelatud ainete tarvitamises.»
Norralased on alati olnud ülbed ning süüdistanud soomlasi keelatud ainete tarvitamises.
Palander meenutas, et sellised jutud on ka teda vihaseks ajanud ning ükskord oleks see lõppenud tõsise kaklusega.
«Ükskord sai mul nendest juttudest kõrini. Ütlesin, et Norra murdmaasuusatajad kasutavad ka dopingut. Aamodt (Norra mäesuusataja Kjetil Andre Aamodt) tuli mulle kallale ning oleks mulle peaaegu korralikult peksa andnud,» meenutas soomlane.
Praeguseks 45-aastane Aamodt krooniti karjääri jooksul neljakordseks olümpiavõitjaks. Lisaks võitis ta olümpiamängudelt veel kaks hõbemedalit ja kaks pronksmedalit. Maailmameistritiitleid võitis ta aastate jooksul kokku viis.
Mis Johaugiga juhtus?
Johaug jäi vahele anaboolse steroidi klostebooli kasutamisega. Sportlase enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli.
Seni ei ole Johaugile võistluskeeldu määratud. Sportlase esindate sõnul ei kavatse ta vabatahtlikult ka karistust kandma hakata.
Anaboolse steroidi kasutamise eest on vastavalt reeglitele ette nähtud aga nelja aasta pikkune võistluskeeld.
Johaugile peab karistuse määrama Norra Antidopingu Agentuuri distsiplinaarkomisjon. Seejärel vaatavad asja üle FIS ja Rahvusvaheline Antidopingu Agentuur WADA. Kui nemad ei ole norralaste poolt määratud karistusega rahul, siis saavad nad selle vaidlustada Rahvusvahelises Spordikohtus.
Kjetil Andre Aamodt. / Scanpix


description: Jalgpalli Eesti meistriliigas peetakse teisipäeva õhtul edasilükatud 21. vooru mäng, kus tiitlijahil olev Nõmme Kalju külastab Rakvere Tarvast. Rakvere linnastaadioni tribüünide remondi tõttu Rakvere kunstmurustaadionil toimuv kohtumine algab kell 19.00 ja Postimees toob selle otsepildis vaatajateni, ülekannet kommenteerib Kristjan Jaak Kangur.

title: Jalgpalli otsepilt: Kalju peab teist korda järjest Tarva vastupanu murdma

maintext:
POSTIMEHE TELEMÄNG
Rakvere Tarvas – Nõmme Kalju
Teisipäeval 25. oktoobril kell 19.00 Rakvere kunstmurustaadionil
Nõmme Kalju ja Rakvere Tarva kaheosalise miniduelli avavaatus Hiiu staadionil oli laupäeval üsna meelelahutuslik. Vaid kolm päeva hiljem on samad meeskonnad taas ninapidi koos, et pidada järele 21. vooru mäng, mis suvel Kalju euroseikluste tõttu edasi lükkus.
Kalju sai nädalavahetusel Hiiul lüüa lausa kolm penaltit, millest suurepärase mängu teinud väravavaht Marko Meerits ühe siiski tõrjuda suutis. Kokkuvõttes jäi sellest siiski väheks, sest 2:0 võit jäi tänua Hidetoshi Wakui ja Artjom Dmitrijevi täpsetele 11 meetri karistuslöökidele. Hiiule.
Premium liiga tabelitipp on ääretult tihe – Infonet on kogunud 74 punkti, Flora ja Levadia võrdselt 72 punkti. Kalju jääb Florast ja Levadiast maha täpselt kolme punktiga, mis proovitaksegi tänase varuks oleva kohtumisega tasa teha.
Kalju poolel sunnitud puudujaid ei ole, kuid Tarval peavad mängu kollaste kaartidega vahele jätma põhimeeste hulka kuuluvad Joonas Ljaš, Jaanus Kaasik ja Elar Tovstik. Arvestades, et mäng toimub tööpäeva õhtul ning laupäeval käidi Hiiul vaid kolme vahetusmängijaga, valmistab koosseisu kokkusaamine Tarva juhendajale Urmas Kirsile ilmselt parajalt palju peavalu.
Tarva peatreener Urmas Kirs: «Laupäeval ei jäänud me Kalju vastu palju alla. Anname parima, et ka kodus nende elu võimalikult raskeks teha. Eesmärk on järelejäänud kohtumistes Rakvere publikut isukate esitustega rõõmustada.»
Tarva poolkaitsja Mario Kuokkanen: «Oleme teinud eelmisest omavahelisest mängust vastavad korrektuurid ja proovime nüüd tabelisse punktilisa saada. Tuleb kindlasti võitluslik mäng ja midagi lihtsalt me ära ei anna!»
Kalju väravavahtide treener Jüris Sahkur: «Laupäeval tuli võit üpriski raskelt, proovime teisipäeval paremini mängida kui tegime seda laupäeval. Loodame näha tribüünidel ka meie fänne.»
Kalju kaitsja Trevor Elhi: «Teame, et Rakveres ootab meid väga raske lahing, kuid oleme selleks valmis ning soovime jätkata teed meistritiitli suunas.»


description: Täna algas Tartus ITF 10 000 dollari suuruse auhinnafondiga turniir Paf Open, kus Eesti meestele pakuvad konkurentsi tosina riigi tennisistid nii naaberriikidest kui ookeanitagant Ameerikast.

title: Tartu Paf Openi avapäeval olid eestlased heas hoos

maintext:
Päeva esimeses kohtumises pidi kvalifikatsioonist põhitabelisse võidelnud Johannes Seeman alla vanduma Alexander Igošinile (ATP 539) Venemaalt 2:6, 2:6. Järgmised kolm mängu olid eestlastele edukad. Oskar Lusti võitis lätlast Toms Sutrist 6:0, 6:1, Kristjan Tamm soomlast Leevi Saatelat 6:3, 6:4 ja Mattias Siimar samuti põhjanaabrit Verneri Tuomit 6:3, 6:0.
Kõige vähem vedas loosiga Kristofer Siimaril, kes sai endale kohe esimeses ringis vastaseks esimese paigutusega Dzmitry Zhyrmonti (ATP 262), kes aasta tagasi Paf Openi Tallinnas ja kaks aastat tagasi Paf Openi Tartus võitis. Valgevenelane Siimarile võimalusi ei andnud ja võitis kindlalt 6:0, 6:0.
Päeva põnevaimaks mänguks võib pidada kohtumist, kus eestlasi ei osalenud. Kvalifikatsioonist põhitabelisse pääsenud soomlane Aaro Pollanen võitles südilt teise paigutusega Ivan Nedelkoga (ATP 351). Kaks ja pool tundi kestnud lahingus jäi siiski peale Venemaa esindaja 6:7(4), 6:2, 7:5.
Õhtu lõpetas paarismäng, kus vastamisi olid Vladimir Ivanov - Kenneth Raisma ja Iisraeli paar Daniel Dudockin - Shahar Elbaz. Selle võitis Eesti paar tulemusega 6:2, 6:3.
Homme algab võistluspäev Tähtvere tennisekeskuses kell 11, kui algavad ülejäänud esimese ringi kohtumised. Esimeses mängus on Karl Kiur Saare vastaseks lätlane Roberts Grinvalds ja sellele järgnevas mängus Vladimir Ivanovi vastaseks Shahar Elbaz Iisraelist. Seejärel toimub paarismäng, kus Mattias ja Kristofer Siimari vastaseks on Leedu paar Tadas Babelis ja Tomas Vaise. Kella nelja paiku on võistlustules Anton Pavlov, kes läheb vastamisi Alexander Vasilenkoga (ATP 635) Venemaalt.
Kell 18 algavas päeva mängus on Kenneth Raisma (ATP 910) vastaseks Venemaa esindaja Vitaly Kozyukov (ATP 590).
Paarismängus kohtuvad Oskar Lusti - Karl Kiur Saar põhjanaabritega Eero Antonen - Otto Holtari ning Dmitri Sitak-/ Kristjan Tamm Vene-Valgevene paariga Alexander Vasilenko - Dzmitry Zhyrmonti. Õhtu viimases mängus kohtuvad Anton Pavlov ja Martin Valdo Randpere Hollandi paariga Mats Hermans - Bart Stevens.
Paf Open toimub kolmandat aastat ja nagu traditsiooniks on saanud, toimub turnee kolmel järjestikusel nädalal. Pärast Tartut suundutakse turniirile Tallinnasse ja sealt edasi Pärnusse.


description: Inglismaa jalgpalli kõrgliigas mängiva Burnley väravavaht Tom Heaton tunnistas, et eilses kohtumises Manchester Unitediga oleks tema käeluu peaaegu katki läinud.

title: Ibrahimovic murdis peaaegu Burnley väravavahi käeluu

maintext:
Burnley ja United tegid eile 0:0 viigimängu ning suur osa oli selles Heatonil, kes sai hakkama ühe kohtumise pilkupüüdvama sooritusega, kui tõrjus lähedalt peale lüüa saanud Zlatan Ibrahimovici pommlöögi. Heaton tunnistas, et oma käele tegi ta selles olukorras pisut liiga.
«Õnneks tabas see löök mind, aga see murdis peaaegu mu käeluu,» ütles Heaton olukorra kohta.


description: Eesti ja Läti võrkpallikoondised peavad sel pühapäeval otsustava play-off'i lahingu, millega selgitatakse järgmise aasta EM-finaalturniirile pääseja.

title: Postimehe otsepilt: Eesti ja Läti võrkpallurid selgitavad EMile pääseja

maintext:
Kuidas pääseb läbi play-off’i EMile?
Laupäeval Jelgavas peetud play-off'i seeria avamängu võitis Eesti tulemusega 3:2. Finaalturniirile pääseb meeskond, kes kogub kahe mängu summas rohkem punkte. 3:0 ja 3:1 edu annab võitjale kolm ja kaotajale null punkti, 3:2 edu võitjale kaks ja kaotajale ühe. Kui kahe mängu saldo on meeskondadel võrdne, selgitab edasipääseja 15 punktini mängitav kuldne geim.
Millal ja kus mäng toimub?
Eesti ja Läti kohtumine algab pühapäeval Tondiraba jäähallis kell 17.00. Kohtumisest näeb otsepilti Postimees.ee vahendusel.
Kes on juba EM-pileti taganud?
Võrkpalli EM-finaalturniir peetakse järgmisel aastal Poolas. Kokku mängib EMil 16 meeskonda, kellest praeguseks on selged 13. Finaalturniirile on koha juba taganud Poola, Prantsusmaa, Sloveenia, Itaalia, Bulgaaria, Venemaa, Serbia, Saksamaa, Soome, Belgia, Slovakkia, Holland, Tšehhi.
Kes veel püüavad EM-piletit?
Lisaks Eestile ja Lätile mängivad praegu veel play-off’is omavahel Hispaania – Kreeka ning Türgi – Portugal. Hispaania võitis avamängu koduväljakul 3:0 ja Türgi samuti koduplatsil 3:0. Kreeka – Hispaania kordusmäng on kavas laupäeval, ülejäänud kaks kohtumist mängitakse pühapäeval.
Kuidas on Eestil varem EMil läinud?
Eesti võrkpallikoondis on seni EM-finaalturniiril mänginud kolmel korral. 2009. aastal sai Eesti kirja kolm kaotust ja pidama jäädi alagruppi (lõpptabelisse läks 14. koht). 2011. aastal murti alagrupist edasi kaheksandikfinaali, kuid seal saadi kirja kaotus ja kokkuvõttes läks kirja 12. koht. Eelmise aasta EM oli Eesti jaoks läbi aegade kõige edukam ning kokkuvõttes saavutati 11. koht. Alagrupis nopiti 1 võit ja saadi 2 kaotust. Seejärel kaotati 2:0 eduseisust 2:3 Serbiale.


description: Eesti Jalgpalli Liit ja Postimees valivad lugejahääletuse abiga 2016. aastal Eesti meistriliigas löödud kauneima värava. Septembris pälvis selle tiitli Nõmme Kalju vasakkaitsja Andrei Sidorenkov, kelle tabamuse poolt hääletas ligi 40% vastanutest. Sidorenkovi võidutabamus sündis 17. septembri kohtumises Pärnu Linnameeskonnaga, kus ta keerutas võrku kolm karistuslööki. Neist ilusaima värava auhinna sai teine, mis tegi mänguseisuks 3:0 ja aitas Kalju lõpuks suure 5:1 võiduni.

title: Video: meistriliiga septembri ilusaima värava keerutas pärnakate võrku Sidorenkov

maintext:
Video: märtsikuu kauneimaks väravaks valiti Tautsi stiilne kauglöök
Postimehe lugejad valisid jalgpalli Premium liiga märtsikuu ilusaimaks väravaks Tartu Tammeka mängumehe Rasmus Tautsi kauni kauglöögi, mille noor ääreründaja saatis Narva Transi väravasse selle hooaja kõige esimeses mängus. Tautsi tabamus kogus enam kui poole antud häältest.
Video: juuni kauneima värava riputas ristnurka Pärnu äärekaitsja Martin Mägi
Eesti Jalgpalli Liit ja Postimees valivad lugejahääletuse abiga ka 2016. aastal Eesti meistriliigas löödud kauneima värava. Märtsist novembrini selgitatakse igas kuus välja võitja, kes pääseb finaali. Nii selguvad kaheksa finalisti, lisaks saavad finaali ka kaks parimat teist kohta. Juunikuu kõige kaunimaks tabamuseks valisid Postimehe lugejad pea üksmeelselt Pärnu Linnameeskonna kaitsja Martin Mägi tabamuse FC Infoneti vastu.
Video: aprillikuu ilusaima värava lõi Kristjan Tiirik
Eesti Jalgpalli Liit ja Postimees valivad lugejahääletuse abiga ka 2016. aastal Eesti meistriliigas löödud kauneima värava. Märtsist novembrini selgitatakse igas kuus välja võitja, kes pääseb finaali. Nii selguvad kaheksa finalisti, lisaks saavad finaali ka kaks parimat teist kohta.
Video: Kalju äärekaitsja kostitas Narva Transi efektse käärlöögiga
Jalgpalli Premium liiga kohtumises Narva Transi ja Nõmme Kalju vahel lõi senise hooaja ühe efektsema värava Kalju äärekaitsja Karl Mööl, kes saatis kohtumise 5. minutil palli Transi võrku ilusa käärlöögiga.
Vaata: juuli ilusaimaks väravaks valiti Paide mängumehe tabamus Levadia ristnurka
Eesti Jalgpalli Liit ja Postimees valivad lugejahääletuse abiga 2016. aastal Eesti meistriliigas löödud kauneima värava, juulikuus pälvis selle tiitli Paide Linnameeskonna mängija Sander Sinilaid, kes teenis 43,8% häältest.
Video: meistriliiga augustikuu ilusaima värava lõi Maksim Gussev
Eesti Jalgpalli Liit ja Postimees valivad lugejahääletuse abiga 2016. aastal Eesti meistriliigas löödud kauneima värava. Augustikuus pälvis selle tiitli Flora ääreründaja Maksim Gussev, kelle tabamuse poolt hääletas pisut enam kui 40% vastanutest.


description: Anaboolse steroidi klostebooli tarvitamisega vahele jäänud Norra suusastaar Therese Johaug meenutas kodumaisele väljaandele Østlending antud intervjuus päeva, mil ta positiivsest dopinguproovist teada sai.

title: Positiivsest dopinguproovist teada saanud Johaugi nutmine kostus isegi tänavale

maintext:
Johaugi sõnul oli ta saatuslikul päeval üksinda kodus, sest tema sõudjast elukaaslane Nils Jacob Hoff oli läinud sisseoste tegema. «Mu maailm kukkus kokku. Nutsin nii kõvasti, et Nils kuulis seda juba tänavalt - enne, kui ta oli jõudnud majja siseneda. Ta oli väga ehmunud ja ei mõistnud, mis juhtus. Aga ta tundis mu hääle ära» rääkis ta.
«See hetk pööras mu elu tagurpidi. Proovin olla tugev, aga ma ei tea, kuidas mu keha ja hing praeguse stressiga toime tuleb. Minu motivatsioon taas suusarajale naasmiseks kasvab iga päevaga, aga ma ei tea, millal see juhtub,» lisas Johaug.
Norralannale määrati esialgne võistluskeeld, mis kestab detsembri keskpaigani. Maksimaalselt võib Johaug saada nelja-aastase karistuse.
Johaug jäi septembri alguses võetud proovis vahele anaboolse steroidi klostebooli kasutamisega. Sportlane ise sai uudisest teada oktoobri alguses, nädalapäevad hiljem anti juhtumist teada ka avalikkusele.
Johaugi enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli. Kreemi andis talle suusakoondise arst Fredrik Bendiksen ja kumbki ei märganud, et pakendil on suur silt, et kreem sisaldab keelatud ainet.


description: Poksi üliraskekaalus enda käes WBO, WBA ja IBO meistrivöösid hoidva Tyson Fury ümber keerlevad skandaalid on viinud selleni, et Fury ja Vladimir Klitško kordusmatšist praeguse seisuga enam ei räägita. Otsitakse uut suurt matši ja selleks peaks saama Klitško heitlus Anthony Joshuaga. Ametlik kinnitus selle matši kohta peaks Briti meedia teatel tulema juba järgmisel nädalal.

title: Suur matš tuleb aina lähemale: poksi üliraskekaalus selgitatakse uus valitseja

maintext:
Tyson Fury võib WBA ja WBO meistrivöödest lihtsalt ilma jääda. / Scanpix
Klitško esindaja Bern Boente ja Joshua promootor Eddie Hearn on juba mõnda aega pidanud läbirääkimisi. Viimastel andmetel ollakse telefonitsi omavahel ühenduses neli kuni viis korda päevas. Nii tunnistaski Hearn avalikult, et kokkulepet matši toimumise kohta on oodata järgmise nädala keskpaigaks.
Kas jagamisele läheb 3 meistrivööd?
Joshua pidi senise plaani kohaselt kaitsma 26. novembril Manchesteris enda IBFi meistrivööd. Mõlema mehe leerid loodavad, et WBA ja WBO peavad oma lubadust ning võtavad Furylt meistrivöö ning sellisel juhul saaksid Klitško ja Joshua heidelda WBA, WBO ja IBFi meistrivööde eest.
«Meie eesmärgiks on nüüd matš Klitškoga. See oleks suurejooneline duell. Vastamisi läheksid noor lõvi ja selle ala legend. Mõnede arvates tuleb see matš Anthony jaoks liiga kiiresti, kuid see ongi asja juures põnev,» teatas Joshua promootor Hearn. «Mõlemad mehed on andnud oma nõusoleku, et see on nende jaoks järgmine matš. Nüüd pean koos Bernd Boentega ja erinevate telejaamadega töö ära tegema, et fännid saaksid soovitud matši.»
See oleks suurejooneline duell. Vastamisi läheksid noor lõvi ja selle ala legend.
Hearn sõnas ametliku kinnituse kohta, et see tuleb tõenäoliselt järgmise seitsme päeva jooksul ehk järgmise päeva kolmapäevaks peaksid olema asjad selged. Sellise versiooni tõenäosus olevat 70 protsenti. Tõenäoliselt toimub matš sel talvel. Täpsemast kuupäevast ei ole seni juttu olnud.
Fury võib kaotada tiitlid ja litsentsi
Fury saatus on praegu aga endiselt lahtine. ESPN kirjutas hiljuti, et tema 22. septembril antud dopinguproov sisaldas kokaiini. Kui see info saab ametliku kinnituse, siis võetakse mehelt tõenäoliselt meistrivööd. Kolmapäeval koguneb ka Briti Poksiliidu nõukogu, et arutada Fury intervjuud Rolling Stone’i ajakirjale, kus ta tunnistas ka kokaiini regulaarset tarvitamist. Nüüd võibki Briti alaliit nende kommentaaride peale võtta Furylt ka võistlemiseks vajaliku litsentsi.
Vladimir Klitško
Vanus: 40-aastane
Pikkus: 198 cm
Käte siruulatus: 206 cm
Profimatše: 68
Võite: 64
Võite nokaudiga: 53
Kaotusi: 4
Anthony Joshua
Vanus: 26-aastane
Pikkus: 198 cm
Käte siruulatus: 208 cm
Profimatše: 17
Võite: 17
Võite nokaudiga: 17
Kaotusi: 0
Mõlemad mehed on kroonitud ka üliraskekaalus olümpiavõitjaks: Klitško võidutses 1996. aastal Atlantas ning Joshua 2012. aastal Londonis.


description: Venemaa suusaliidu president Jelena Välbe tunneb positiivse dopinguproovi andnud norrakast olümpiavõitjale Therese Johaugile siiralt kaasa.

title: Jelena Välbe: varsti tohivad sportlased ainult kapsast süüa

maintext:
«Ta lihtsalt ravis enda huuli. Keelatud ainete nimekiri on tänapäeval sedavõrd pikk, et varsti võib ainult kapsast süüa. Eliitsportlastel on oma elu juba pea võimatu elada,» rääkis Välbe väljaandele VG. Välbe ei arva, et dopingureeglid peaksid olema leebemad, ent üks asi ei mahu talle pähe. «Imelik, et sportlased määrivad oma huultele keelatud kreemi.»
Välbe usub norrakate toodud põhjendust ning ei vaevu juhtunud pikemalt kommenteerima. «Arst andis talle ravimit, kuna tema huuled olid haiged ning edasist teame juba kõik.»
Kogu Johaugi juhtumi juures muutuvad eriti irooniliseks suusataja paarinädalatagused laused kohalikule ajalehele, kus Johaug rääkis, kui ettevaatlik ta erinevaid ravimeid või kreeme kasutades on. «Ma ei kasuta midagi, mida mulle pakutakse, ilma, et esmalt kontrolliksin neid. Olgu see mõni salv või tee. Kontrollin alati korra, kaks või isegi kolm korda.»


description: Korvpalli Balti liigas alistas AVIS Rapla koduplatsil suurelt 91:77 Kedainiai Nevežise, üleplatsimehena tõi Thomas van der Mars 23 punkti ja võttis 13 lauapalli. Samuti avamängu pidanud TTÜ kaotas aga suurelt Pieno Zvaigzdesile.

title: Rapla sai Balti liigas kindla võidu, TTÜ suure kaotuse

maintext:
Domen Bratoz lisas 15 punkti, Indrek Kajupank ja Rasham Suarez said mõlemad kirja 12 punkti ning Martin Paasoja ja Sven Kaldre lisasid mõlemad 11 punkti. Külalistele tõi mõne aasta eest veel Pärnus mänginud Paulius Petrilevicius 20 punkti, nii Jermaine Love kui ka Toni Prostran lisasid 13 punkti.
TTÜ pidi tunnistama võõrsil Pieno Zvaigzdesi 77:55 paremust, kahekohalise punktiarvu sai kokku vaid 13 punkti visanud Sten Olmre. Vastastele tõi Osvaldas Osvilevicius 15 punkti, Ignas Fiodorovas ja Dennis Jo Balentina lisasid kumbki 14 punkti.


description: Laupäeval Helsinkis Myllypuro staadionil peetud Eesti ja Soome ragbikoondiste vastasseisust väljusid võitjatena põhjanaabrid. Eesti kaotas Soomele 6:51.

title: Eesti ragbikoondis kaotas Helsinkis Soomele suureskooriliselt

maintext:
Kui poolajale mindi Soome eduseisul 18:6, siis teisel poolajal võtsid põhjanaabrid oma ning võitsid kogu mängu suureskooriliselt. Eestile said saatuslikuks paljud pisivead, mis aga andsid vastastele võimaluse oma skoori suurendad.
Eesti koondise peatreener Ray Dickson ütles peale mängu, et teada oli, et tegu on tugeva vastasega, kuid tulemus ei väljenda terviklikult Eesti koondise taset.
«Me pole kunagi varem nii kõrgel tasemel ragbit mänginud, hooaeg on meie jaoks olnud ootamatult pikk ning sellega pole mehed veel harjunud. Lisaks on meil olnud vaid 4 kuud aega nii Ungariga kui Soomega mänguks valmistumiseks. Tähtis on see, et me ei ole mingil juhul alla andnud ning peale väljateenitud talvepuhkust tuleb koondis taas kokku ning hakkab
valmistuma veelgi keskendunumalt Põhjadivisjoni järgmisteks mängudeks,» sõnas Dickson.
Eesti oli varsemalt kohtunud Soomega kolmel korral. 2010. aastal võeti vastu kaks kaotust, 2013. aastal aga võideti. Traditsiooniline Eesti ja Soome maavõistluste karikas rändas taas vähemalt aastaks Helsinkisse.
Eesti koondise järgmised mängud Euroopa meistrivõistluste 2. põhjadivisjonis toimuvad 2017. aasta kevadel, kui 29. aprillil kohtutakse kodus Taani koondisega ja 6. mail Oslos Norra rahvusmeeskonnaga. Soomega mängib Eesti järgmisel korral Tallinnas 28. oktoobril 2017.


description: Itaalia jalgpallikoondise ründaja Graziano Pelle eemaldati ülejäänud meeskonnast, sest käitus eilses 2018. aasta MMi valikmängus Hispaaniaga lugupidamatult koondise peatreeneri Giampiero Venturaga.

title: EMil head mängu näidanud Itaalia äss löödi kummalisel põhjusel koondisest minema

maintext:
Sel hooajal Hiinas Shandongis mängiv 31-aastane Pelle vahetati eile välja 59. minutil ja polnud nõus varumeeste pingile minnes Venturaga kätt suruma. Itaalia oli sel hetkel 0:1 taga, kuigi lõpuks suudeti Torinos peetud mängus 1:1 viik välja võidelda.
«Rahvuskoondisesse kuulumine algab treenerite, meeskonnakaaslaste ja fännide austamisest. Peatreener koos Itaalia jalgpalliliiduga on otsustanud Graziano Pelle koondisest eemaldada,» seisis Itaalia jalgpalliliidu avalduses. Seega jääb Pellel vähemalt pühapäevane kohtumine Makedooniaga vahele ja küsimärgi all on ka ründaja edasine koondisekarjäär.
Kohe pärast mängu ei tahtnud Ventura ründetähte ülemäära hukka mõista. «Ilmselt pahandas Grazianot eelkõige enda mäng, mitte välja vahetamine. Olen sarnaseid asju ka varem näinud. See käib jalgpalli juurde, aga Itaalia särki kandes tuleb olla hoolikam,» ütles 68-aastane juhendaja.
Suvel Prantsusmaal peetud jalgpalli EMil lõi Pelle Itaalia eest kaks väravat.


description: Täna lõppenud autoralli MM-sarja Walesi etapil sai Eesti rallipaar Ott Tänak - Raigo Mõlder teise koha, esikoht, mille võitis Sebastien Ogier, jäi 10,2 sekundi kaugusele. Tänaku meeskond DMACK postitas etapi järel oma Twitteri kontole ka meeleoluka pildi, kus Tänak ja Mõlder oma head tulemust poodiumil tähistavad.

title: Piltuudis: Ott Tänak ja Raigo Mõlder kerkisid Walesis poodiumile

maintext:
Walesi rallil suurepärast kiirust näidanud ja kokkuvõttes maailmameistri Sebastien Ogieri järel teise koha saavutanud Ott Tänak võitis hooaja eelviimasel rallil ka punktikatse ning sellega teenis ta lisaks teise koha eest antavatele 18 punktile MM-sarja tabelisse veel 3 lisapunkti.
Võimas: viimasel päeval kõik katsed võitnud Tänak tuli Walesi rallil teiseks
DMACKi meeskonnas sõitev rallipaar Ott Tänak ja Raigo Mõlder tulid Walesi MM-etapil teiseks, esikoha saanud Sebastien Ogierile kaotasid nad vaid 10,2 sekundiga. Tänakule oli see karjääri neljandaks poodiumikohaks, teine koht saadi ka sel suvel Poolas. Suurepärases hoos eestlased võitsid võistluse avapäeval kaks, eile neli ja täna kõik kuus kiiruskatset. Muuhulgas oli Tänak parim ka punktikatsel ja teenis MM-arvestusse lisaks üldarvestuse teise koha eest saadud 18 punktile ka kolm lisapunkti. Walesi ralli lõppjärjestus: 1. Sebastien Ogier (Volkswagen) 2. Ott Tänak (DMACK/Ford) +10,2 3. Thierry Neuville (Hyndai) +1.35,4 4. Hayden Paddon (Hyundai) +1.54,9 5. Kris Meeke (Citroen) +2.35,2 6. Dani Sordo (Hyundai) +4.02,6 7. Jari-Matti Latvala (Volkswagen) +4.28,3 8. Mads Östberg (M-Sport/Ford) +4.38,3 9. Stephane Lefebre (Citroen) +7.12,2 10. Eric Camilli (M-Sport/Ford) +8.19,3


description: Käesoleva aasta detsembris valitakse Eesti Korvpalliliidule uut juhatust ning presidenti.

title: Korvpalliliidu üldkogul valitakse presidenti ja juhatust

maintext:
Korvpalliliidu iga-aastane Üldkogu toimub seal, kus enne jõulu peetakse OlyBet karikavõistluste finaalid. Koht on praegu veel lahtine, teada on vaid päev ja kellaaeg - 18. detsember kell 11. Presidendivalimine on kavas neljanda päevakorrapunktina.
Kandidaatide ülesseadmise tähtaeg on 15. november. Kandidaat vajab 15 EKLi liikme toetusavaldust, kvalifitseerumise lisaklausliks on ka see, et kandidaaid on esitanud hiljemalt 1. detsembriks alaliidu juhtimise ja korraldamisega seotud tegevuskava.
Praegu on EKLi presidendiks Jüri Ratas, kes septembris kinnitas Postimehele, et ta pole langetanud otsust, kas jätkata ametis või mitte. «Olen sellele tööle panustanud iga päev kolm-neli tundi isiklikku aega. See kõik on tulnud perekonna arvelt. Jätkamine või loobumine tähendab igal juhul rasket otsust,» rääkis Ratas toona.


description: Eesti pikamaatriatleete Marko Albertit ja Kirill Kotšegarovit on laupäeval ees ootamas aasta kõige olulisem triatlonistart Hawaii Ironmanil. Legendaarse võistluse näol on ühtlasi tegemist 3,8 km ujumisest, 180 km rattasõidust ja 42 km jooksumaratonist koosneva täispika triatlonidistantsi maailmameistrivõistlusega.

title: Sel laupäeval toimub oodatud eestlaste duell triatlonimaailma suursündmusel Hawaii Ironmanil

maintext:
Alberti ja Kotšegarovi duelli on Eesti triatlonihuvilised oodanud juba aastaid, ent seni pole mehed pikematel startidel, rääkimata Hawaii võistlusest, veel kordagi vastamisi olnud. Ironman sarja võistlustel on koguni teadlikult välditud samadel võistlustel osalemist, seda põhjusel, et kvalifikatsioonisõel Hawaiile pääsuks on tihe ning üksteise eest väärtuslikke punkte noppida poleks lihtsalt arukas, kirjutas triatlon.ee.
On loomulik, et heade sõprade ja treeningkaaslastena tekitab peatne vastaseis meestes endiski kerget elevust. Kokku neljal korral Hawaiil esinenud Albert jääb prognooside tegemisel siiski sõbramehelikult tagasihoidlikuks ning leiab, et füüsiliste omaduste poolest on Kotšegarov temast selgelt üle. «Kirill on noor, kiirem ja tugevam nii rattas kui jooksus. Samas mina oman kogemusi, kuidas Hawaiil võistelda,» toob Albert mõlema tugevused esile.
«Minu kogemus piirdub 2010. aastast ujumise ja mõnekümne kilomeetriga sadulas. Mina lähen tegema oma võistlus nii-öelda klapid peas,» räägib Kotšegarov ning lihvib profiili veelgi madalamaks: «Ei tahaks intriigi kohe ära rikkuda, aga minu tasemel ujumisega on hetke Hawaii taseme juures raske väga kõrget kohta loota. Seega loodan, et Marko suudab ennast täielikult realiseerida ja saavutab koha esikümnes.»
Lisaks Albertile ja Kotšegarovile on stardis ka Eesti harrastajad. Sarnaselt proffidele, tuleb harrastajatelgi läbida Hawaii Ironmanile pääsemiseks kvalifikatsioonivõistlus, kus omas vanuseklassis saavutatud kõrge koht võib kaasa tuua nn slot´i ihaldatud triatlonimekasse.
Eesti harrastajatest õnnestus 2016. aasta Hawaii Ironmani slot välja võidelda koguni viiel mehel. Heiko Sepp, Valdur Jaht, Rainer Kuhi, Marek Antoniak ja Alo Alonurm - kõik nad on laupäevaseks Ironman sarja pidupäevaks vormis ja valmis.
Hawaii Ironmani start antakse Eesti ajajärgi laupäeval kell 19:25.


description: Itaalia korvpalliliidu aukohus otsustas, et võtab Mens Sana Siena klubilt ära kaks Itaalia meistritiitlit, mis võideti aastatel 2012 ja ja 2013. Lisaks jäädakse ilma kahest Itaalia karika- ja ühest superkarikavõidust.

title: Kohus võttis Kristjan Kangurilt ühe Itaalia meistritiitli ära

maintext:
Portaali Sportando andmetel on põhjuseks kohtuuurimine, kus selgus, et Siena hoidis mitme aasta jooksul ligi 90 miljoni euro ulatuses maksudest kõrvale. Samal põhjusel kukutati Siena 2014. aastal Itaalia tugevuselt neljandasse liigasse. Nüüdseks ollakse tõusnud Serie A2-te, mis jääb tugevuselt alla vaid meistriliigale.
2013. aastal andis Siena meistritiitlisse suure panuse ka Eesti viimase aastakümne parim korvpallur Kristjan Kangur. Kirjade järgi on ta nüüdsest ainult ühekordne Itaalia meister - praegu Vareses mängiv eestlane kuulus 2014. aastal võidukasse Milano Olimpia meeskonda.
Kõik viis Sienalt äravõetud tiitlit jäävad n-ö vakantseks ja karikaid teistele klubidele ei anta.


description: Endine UFC tšempion Ronda Rousey naaseb MMA-ringi ning võitleb 30. detsembril brasiillannast UFC valitseva meistriga Amanda Nunesiga.

title: Enesetappu kaalunud spordimaailma kõige ohtlikum naine naaseb ringi

maintext:
Rousey viimane matš toimus rohkem kui aasta eest. Matš lõppes Rousey’le nokaudi ja tiitli kaotamisega Holly Holmile. Sealjuures oli tegemist vabavõitluse superstaari esimese kaotusega 12 võidu kõrval.
Holm ei suutnud aga oma tiitlit kaitsta ning kaotas selle Miesha Tate’ile, kes omakorda jäi 9. juulil alla Nunesile. Rousey suutis seda vööd enda käes hoida aga 2012. aasta novembrist kuni 2015. aasta novembrini, mis teeb temast kõige kauem ühte kaaluklassi valitsenud UFC tšempioni.
Judo Pekingi olümpiapronksi Rousey kaotus Holmile oli tema jaoks raske ning ta on tunnistanud, et kaalus toona ka enesetappu, kuid sai õnneks kaotusvalust siiski üle. Tema vastase Nunesi arvel on MMA-võitlejana 13 võitu ja 4 kaotust. Rousey ja Nunesi tiitlimatš peetakse Las Vegases UFC 207 raames.


description: Neljanda asetusega Rafael Nadal pidi kõrgetasemelisel Shanghai tenniseturniiril reketid pakkima juba esimese mängu järel, jäädes 3:6, 6:7 (3) alla serblasele Viktor Troickile. Kaotus vähendab ühtlasi hispaanlase võimalusi pääseda Londonis peetavale aastalõputurniirile.

title: Shanghais avamängu kaotanud Nadali lootused Londonisse pääseda said suure tagasilöögi

maintext:
Eelmisel nädalal Hiina lahtiste veerandfinaalis Grigor Dimitrovile alla vandunud Nadal on küll maailma edetabelis viiendal kohal, kuid aastalõputurniiri arvestuses alles seitsmes. Londonisse pääseb aga vaid kaheksa tennisisti. Hispaanlase lähimad konkurendid on Tomaš Berdych, Marin Cilic ja David Goffin.
Kui avaringis vaba olnud Nadali jaoks sai turniir teises ringis otsa, siis Goffin alistas 6:1, 7:6 (0) prantslase Benoit Paire'i, seitsmenda asetusega Berdych jäi aga 6:7 (4), 6:7 (1) alla hispaanlasele Marcel Granollersile. Üllatuslikult pidi kaotust tunnistama ka 12. asetusega Nick Kyrgios, kes jäi kindlalt 3:6, 1:6 alla tõusvale tähele Mischa Zverevile.
Londonisse pääsu on juba taganud maailma edetabeli esikolmik ehk Novak Djokovic, Andy Murray ja Stanislas Wawrinka, samuti Kei Nishikori ja Miloš Raonic.


description: Eesti jalgpallikoondise peatreener Martin Reim tunnistas tänasel pressikonverentsil, et mängijad on kõik homseks mänguks Kreekaga valmis ning vigastustega muresid ei ole. Samas on pilk peale heidetud ka Kreeka mängule ja seal nähakse võimalusi vastaste nõelamiseks.

title: Reim: Kreekal on nõrku kohti, kust nõelata

maintext:
«Kahe kohtumise vahe on suhteliselt lühike. Viimase minutini on vaja seega vaadata, millises seisus keegi on,» sõnas Reim ning tunnistas, et valikuid tuleb teha ka lähtuval vastasest. «Kindlasti tuleb rohkem kaitsetööga tegeleda. Ainult kaitsvaid mängijaid kindlasti väljakule ei pane. Võib olla tuleb mõnele mehele natuke puhkust anda ja mõned positsioonid asendada värskete jalgadega meestega.»
«Kreeka on füüsiliselt hästi võimas võistkond. Nende puhul ei ole ainult jooksuvõimus, vaid nad on kehaliselt võimsad. Esimeses kahes valikmängus on nad vastase murdnud sellega, et nad palju duelle võitnud ja mõned lihtsad väravad saanud,» rääkis Reim vastase tugevustest. «Peame olema hästi valmis. Loodame, et homme näete ka seda. Neil on nõrku kohti, kust neid nõelata. Võimatut ei ole midagi.»


description: Eesti jalgpallikoondislased käisid täna Tondiraba hallis kaasa elamas ka Eesti võrkpallikoondisele, kes kindlustasid endale võiduga Läti üle EM-finaalturniiri pääsme. Õhtusel pressikonverentsil tunnistasid jalgpallurid, et saadud emotsioonist saab homseks kohtumiseks Kreekaga palju kaasa võtta.

title: Vassiljev võrkpallurite kiirest võidust: nad lugesid ilmselgelt meie päevaplaani

maintext:
«Oleme kõik rahul selle võiduga. Kindlasti mõjus ka see, et elasime ühes hotellis. Nad lugesid ilmselgelt meie päevaplaani, et meil läheb kell 18.30 buss trenni ja lõpetasid sellel ajal mängu ära. Läks nii nagu plaanis,» muljetas pressikonverentsil Eesti jalgpallikoondise keskväljamaestro Konstantin Vassiljev.
Kiidusõnu jagas ka jalgpallikoondise peatreener Martin Reim. «Väga meeldis,» sõnas Reim võrkpallisaalist saadud elamuse kohta. «Loodan, et võrkpalluritel on hea tunne, et teine pallimängukoondis neid vaatamas käis. Neid positiivseid hetki on vaja nautida. Kindlasti on see suur saavutus ja hea meel on võrkpallikoondist õnnitleda. Tublid mehed ja head eeskujud.»


description: Kreeka jalgpallikoondise sakslasest peatreener Michael Skibbe tunnistas enne homset Eestiga peetavat MM-valikmängu, et nende kindlaks eesmärgiks on Tallinnast lahkuda 3 punktiga.

title: Kreeka peatreener: teame, et Eesti mängis paar päeva tagasi hästi

maintext:
«Meie eesmärk on teenida sellest kohtumisest 3 punkti. Meie viimane EM-valiksari läks väga halvasti (Kreeka kogus 6 punkti ja jäi alagrupis viimaseks, kahel korral kaotati Fääri saartele). Tahame kokkuvõttes sel korral mängida kindlasti paremini,» tunnistas Skibbe.
Homsele matšile ette vaadates tunnistas Skibbe, et eestlaste hiljutine treenerivahetus muudab nende homseks mänguks valmistumise natuke keerulisemaks. «Iga uus peatreener tuleb uute ideedega ja sellisel juhul võib stiil muutuda. Alati on väljakul siiski 11 meest. Teame, et Eesti mängis paar päeva tagasi hästi,» viitas sakslane Eesti 4:0 võidule Gibraltari üle.
Skibbe tunnistas, et ta on saanud koondise käimasolevaks valiksarjaks korralikult ette valmistada ja eelnevates maavõistlusmängudes on kõik vajalik saadud läbi proovida.
«Mul oli koondisega piisavalt maavõistlusmänge. Oleme saanud ka mängijatega palju rääkida. Minu jaoks on oluline, et kõik mehed mängiksid südamega oma riigi eest,» sõnas ta ning tõdes, et homme on vaja näidata paremat mängu võrreldes reedega, kui alistati koduväljakul 2:0 Küpros.


description: Londoni olümpiamängudel seitsmevõistluses kuldmedali võitnud Jessica Ennis-Hill teatas, et lõpetas oma sportlaskarjääri.

title: Seitsmevõistluse olümpiavõitja lõpetas 30-aastaselt karjääri

maintext:
Rio olümpiamängudel hõbedale tulnud britt vihjas juba pärast mänge, et tõenäoliselt teeb ta kergejõustikuga lõpparve. Täna teatas ta sotsiaalmeedia vahendusel, et nüüd ongi kõik.
«Olen alati tahtnud lõpetada tipus olles ning ma ei kahetse mitte midagi,» teatas 30-aastane Ennis-Hill. «Mul on olnud imeline karjäär ning see on üks mu elu raskemaid otsuseid. Kuid praegu on õige aeg karjäär lõpetada.»
Lisaks kahele olümpiamedalile on Ennis-Hillil ette näidata veel kaks MM-kulda ning üks hõbe. Lisaks on ta 2010. aastast ka Euroopa meister. Tema seitsmevõistluse isiklik rekord pärineb Londoni olümpialt, mil ta võitis 6955 punktiga kuldmedali.


description: Nõmme Kalju sai täna valusa 0:2 kaotuse Paidelt ning nõmmekate tiitlilootusele oli see karm hoop. Kalju ründaja Tarmo Neemelo ütles mängujärgses intervjuus, et kuigi uskuma peab alati, on tõenäoliselt tiitlijaht selleks aastaks lõppenud.

title: Neemelo tiitlivõitlusest: Infonet on juba kaugel eest ära

maintext:
«Uskuma peab, aga Infonet on juba päris kaugele eest ära läinud. Enda kätes enam midagi ei ole. Keeruline on,» rääkis Neemelo.
Kalju ründaja kiitis Paidet südika mängu eest ning tunnistas, et terve hooaja vältel on just Paide Kaljule väga palju peavalu tekitanud. «Paides on samuti 11 mängijat, kes on terve elu jalgpalli mänginud. Sel hooajal on jah nii, et nende vastu on kaks viiki ja kaotus – ei sobi see meeskond eriti vastaseks.»
«Paide mängis hästi, aga esimesel poolajal jäime surve alla – ei suutnud mängu üle kontrolli saada. Siis lõi Paide veel ära kah. Teisel poolajal tundus, et initsiatiiv oli meil, aga nad nõelasid jälle ära. Üritasime, aga ma ei usu, et päris häälestuse taha jäi. Ei sujunud täna,» jätkas Neemelo.
Paide mängija Taavi Rähn rõhutas mängujärgselt meeskonna suutlikkust mängida palliga. «Peab olema rahul. Mängisime avapoolajal palliga väga hästi. Nad pressisid meid kõrgelt, aga jäime enesekindlaks. Teisel poolajal jäime surve alla, aga ka siis tekkis meil ohtlikke momente. Viisime treeneri plaani ellu.»
«Kõik toimib, mängime palliga enesekindlalt. Meil pole midagi kaotada ning palliga mängimine annab noortele kuttidele kindlasti enesekindlust,» sõnas Rähn.
Tabeliseis: 1. FC Infonet 73 punkti/33 mängu, 2. FC Levadia 69/33, 3. Nõmme Kalju 66/32, 4. FC Flora 66/32


description: Eesti meeste käsipallimeistrivõistlustel alustatakse oktoobri viimasel täisnädalal teise ringiga.

title: Käsipalli meistriliigas algab teine ring

maintext:
25.10 kell 19.00. Aruküla - Viimsi (Aruküla Põhikool)
1. ringi tulemus: 28:42
Avaringi järel Kehra ja Viljandiga teist kohta jagava Viimsi mängija Siim Pinnonen tõdes, et Viimsi pole siiani suutnud leida stabiilsust. «Ilmselt oleme kõige ebastabiilsem võistkond liigas. Võime kõiki üllatada, aga samas tugevatele vastastele ka suurelt kaotada.»
Pinnoneni sõnul on stabiilsusega probleeme isegi siis, kui täiskoosseis kokku saadakse. Teises ringis on meeskonna prioriteet parandada kaitset ning alustuseks tahetakse Aruküla madala skoori peal hoida.
Avavoorus ainsana võiduta jäänud Aruküla suutis avavoorus Viimsile visata 28 väravat, kuid vastastel lasti skoorida üle 40 korra. «Tuleb kogemused mingil hetkel maksma panna, aga tundub, et tasemevahe on hetkel siiski liiga suur.»
27.10 kell 18.40. HC Tallas - Viljandi HC (Kuristiku Gümnaasium)
1. ring: 21:26
Meistriliiga debütant Tallas suutis esimeses ringis Viljandile korraliku lahingu anda ning kaotas vaid viie väravaga. Peatreeneri Jüri Lepa sõnul saadi viljandlastega hästi hakkama, kuid võiduvõimalust toona ei tekkinud.
«Meie klass on natuke nõrgem, aga Viljandi on kindlasti selline sats, kelle vastu annab võrdset mängu mängida,» sõnas Lepp. «Eks meil on raske. Kõik mehed mängivad esimest hooaega meistriliigas ja treeningkoormused on suured. Teeme tööd edasi ja üritame kevadel võimalikult tugevad olla.»
Viljandi väravavaht Rasmus Ots sõnas, et avaringi mängus suhtusid viljandlased vastastesse pisut lohakalt. «Meil on sel hooajal kummaline graafik ka. Vaheldumisi terve rida tugevaid mänge ja siis jälle ports nõrgemaid kohtumisi otsa,» lisas Ots.
Mängumehe sõnul on avaringis neli võitu teeninud Viljandi vormikõver tõusuteel ja esimese poolaasta tipp peaks saabuma detsembri alguses karikavõistluste finaalturniiri ajaks.
27.10 kell 19:00. SK Tapa - HC Kehra (Tapa Spordikeskus)
1. ring: 13:30
Avaringis kaks võitu teeninud Tapa abitreener Aron Jaanis sõnas, et Tallase ja Aruküla vastu teenitud võidud tegid olid kohustuslikku laadi, aga tegid samavõrd ka rõõmu. Teises ringis üritatakse tugevama neliku vastu vahet vähendada. «Ega üle 10-väravalised kaotused ilusad pole. Üritame vähem ette mõelda ja rohkem võidelda.»
Kehra mängumees Antti Rogenbaum sõnas, et meeskond otsib veel stabiilsust. "Samas ei saa keegi päris rahule jääda. Põlva kallutas mängulõpud küll enda kasuks, aga neilgi oli mõõnaperioode. Avaringiga päris rahule jääda ei saa, aga midagi katastroofilist veel pole."
Rogenbaum lisas, et eeldatavalt nõrgemate vastu ei saa minna mütsiga lööma. «See võib valusalt kätte maksta, nagu nädalavahetusel näha oli,» viitas Rogenbaum karikavõistluste veerandfinaalkohtumisele Tartu Ülikooli vastu, mille esimese poolaja Kehra koguni kaotas.


description: Tartu Tammeka raudvara, täna meeskonna särgis viimase kodumängu pidanud ja karjäärile selle hooaja järel joone alla tõmbav Kristjan Tiirik lausus pärast lahkumisetendust, et nautis kõiki aastaid, mil sai jalgpalli mängida.

title: Saapad varna riputav Tiirik: olid toredad aastad, mis venisid mõnusalt pikaks

maintext:
«Väga hea on – nii palju inimesi tuli ja lõpuks elasid ka vastasfännid mulle kaasa. Olid toredad jalgpalliaastad, mis venisid mõnusalt pikaks. Nautisin igat hooaega täiel rinnal ja tänan kõiki neid inimesi, kellega olen ükskõik mis valdkonnas kokku puutunud – kohtunikud, vastased, fännid,» sõnas Tiirik.
Korra juba suurest jalgpallist lahkunud, ent 2013. aastal platsile naasnud Tiirik lubas, et Tammeka esindusmeeskonna särki ta enam selga ei tõmba. «Premium liigas Kristjan Tiirikut enam palliplatsil ei näe!» lubas Tiirik. Aga mõnes muus liigas? «Praegu ei ütle ühte ega teist, eks seda näitab aeg. Jätan need otsad lahtiseks.»
Tiirik keskendub nüüd tööle Tammeka kontoripoolel. «Täna on juba klubil umbes 1000 liiget, väga palju inimesi on juba kaasatud, aga suur töö ootab veel ees igas valdkonnas – kas või selle nimel, et Tammeka mängiks Premium liigas medalitele,» lausus Tiirik.
Kes tuleb aga tema arvates tänavu meistriks? «Ma arvan, et trumbid on Infoneti käes,» leidis Tiirik.
Tammekast täna 1:0 jagu saanud Nõmme Kalju poolkaitsja Janar Toomet tõdes, et hooaja lõpufaasis tulevad võidud raskelt, kuid seda magusamalt. «Viimased mängud on osutunud väga-väga-väga raskeks, kõik meeskonnad võitlevad lõpuni, aga kõige tähtsam on, et suudame oma tahtmise lõpuks peale suruda ja kolm punkti ära võtta. Kõik teavad, et meil pole muud võimalust, peame võitma,» sõnas Toomet. «Viimane mäng Infonetiga, kus me 2:0 edu käest ära andsime, kripeldab veidi. Tahaks neile selle eest tagasi teha ja oma võidu ära võtta.»
Sellega, et Flora viigistas tund varem 3:3 Sillamäe Kaleviga ja kaotas lootuse tiitlit kaitsta, olid Kalju mängijad kursis. «Teadsime ikka, aga peame mõtlema oma asjadele – siis tuleb ka tulemus! Fookus olgu ainult oma eesmärkidel. Absoluutselt naudin seda [tiitliheitlust], mulle väga meeldib, et on pingeline lõpp. Olen valmis viimaseks mänguks ja usun, et suudame selle mängu võita!» lubas Toomet.
Kalju jääb nüüd enne viimast vooru Infonetist maha kahe punktiga, Levadiaga on neil punkte võrdselt ja Florat edestatakse omakorda kahe punktiga. Tiitlilootuste säilitamiseks tuelb neil seega viimases voorus alistada kodus kindlasti Infonet ning siis sõltub kõik Levadia-Flora kohtumise tulemusest – kui seal võidab Levadia, selgitab tiitliomaniku Kalju ja Levadia vahel peetav lisamäng, kui aga lepitakse viiki või võit kuulub Florale, on Kalju meister.


description: Movistari meeskonna staar Nairo Quintano ütles Navarras toimunud pressikonverentsil, et tahab lisaks Tour de Franceiile järgmisel aastal ka Girol osaleda.

title: Quintana püüab järgmisel aastal Giro ja Touri duublit

maintext:
Viimasel kahel aastal osales Colombia rattur lisaks Tourile Vueltal. Mullu teenis ta vastavalt teise ja neljanda ning tänavu kolmanda ja esimese koha, kirjutas Rattauudised.ee.
«Ma olen osalenud järjest Touril ja Vueltal ja see pole liiga üle jõu käiv olnud,» rääkis Quintana, rõhutades, et Giro ja Touri vahel on tavaliselt ka rohkem aega puhkamiseks kui Touri ja Vuelta vahel.
Ajaloo jooksul on vaid üheksa ratturit suutnud samal aastal Itaalia ja Prantsusmaa velotuuri võita. Viimati sai sellega hakkama Marco Pantani 1998. aastal.


authors:
Mariel Gregor
Jelgava

description: Läti võrkpallikoondise liider Deniss Petrovs sõnas pärast kodusaalis Eestilt saadud 2:3 kaotust, et nad usuvad jätkuvalt oma edasipääsuvõimalustesse.

title: Läti liider: usun jätkuvalt meie võimalustesse

maintext:
«Tulemus.. terve mäng käis üles-alla mõlemalt poolt. Ühe geimi mängisite teie hästi, järgmise meie. Lõpuks said otsustavaks eestlaste stabiilsus, eriti servil. Meie tegime liiga palju vigu ja nii on raske võita,» sõnas Petrovs.
«Usun, et meil on ka Eestis võimalus olemas edasipääsuks. Täna tõestasime, et suudame Eesti vastu mängida küll. Raske saab muidugi olema ja meil pole enam kodupubliku toetust. Otsustav mäng, kes võidab, pääseb finaalturniirile. Püüame tänase unustada ja oleme kindlasti valmis,» vaatas ta kordusmängule.
Jelgavas oli täissaal, 2300 pealtvaatajat. Neist umbes kolm-nelisada olid aga eestlased. «Täissaal polnud üllatus, aga ootasimegi seda. Viimati mängisime siinsamas kolm aastat tagasi Türgi vastu. Siis oli sama valiksarja etapp, sama hea publik, välja arvatud Eesti fännisektor. Loodan, et publik sai hea elamuse kaotusele vaatamata.»
Kordusmäng peetakse Tallinnas Tondiraba hallis 9. oktoobril kell 17.


description: Ott Tänak tegi Walesi rallil suurepärase esituse – eestlane võitis MM-sarja tänavuse hooaja rekordit tähistavad 12 kiiruskatset ja saavutas kokkuvõttes 2. koha. Loomulikult avaldas see muljet ka M-Spordi bossile Malcolm Wilsonile.

title: M-Spordi boss: Tänak tegi hooaja ühe muljetavaldavama esituse

maintext:
«See oli Oti ja Raigo (Mõlder) poolt väga tugev esitus – see oli selle hooaja üks muljetavaldavaima esituse. Nad domineerisid võistluse viimast päeva totaalselt – nad võitsid kõik kuus katset ning teenisid punktikatsel esikoha,» kiitis Wilson M-Spordi kodulehel.
Sel hooajal ootab autoralli MM-sarjas ees veel üks etapp, kui 17.-20. novembrini kihutatakse Austraalias. «Siirdume nüüd Austraaliasse hea tujuga. Ott on taaskord tõestanud, et meil on auto, mis on võimeline esikohtade eest heitlema,» lisas Wilson.


description: Tartu Ülikooli korvpallimeeskond kaotas eurosarja teises kohtumises tugevale Prantsusmaa meeskonnale Pau-Orthezile 56:77. Mäng tehti sisuliselt ära juba avaveerandil, mille Tartu kaotas 9:27.

title: Kullamäe masendavast avaveerandist: eurotasemel ei saa me seda lubada

maintext:
«Kaotasime mängu esimese veerandajaga. Juba mitmes mäng järjest, kui me alustame kehvasti ja see annab tervele mängule tooni. Kui mingil tasemel mängudes saame sellest üle ja suudame lõpuks võita, siis eurotasemel ei saa me seda endale lubada,» sõnas Tartu peatreener Gert Kullamäe pressiteenistuse kaudu.
«Siit on väga palju õppida, sest esimene veerandaeg oli nagu halb unenägu. Ma arvan, et Pau-Orthez oli ilmselt kõige kõvem tiim, kellega me oleme sel hooajal mänginud – neil on individuaalset jõudu ja kvaliteeti. Meil seda ilmselgelt nii palju pole ja peame teistmoodi hakkama saama. Prantslased on ilmselt esimesena siit grupist edasi. Nüüd on küsimus selles, kui palju esimene kaotus austerlastele kätte maksis. Kui me suudame nad võõrsil alistada, siis on endiselt kõik meie kätes,» jätkas Kullamäe.


description: Kaotada peab oskama. Nii õpetatakse sporti tegevatele poistele ja tüdrukutele juba maast-madalast. Et võita peab samuti oskama, räägitakse juba harvemini, kuid vahel siiski. Mida aga teha, kui oled võitja vaid enda arvates? Tennisetäht Maria Šarapova on just sellisest ettekujutusest ajendatuna korraldanud viimastel päevadel avalikkuse ees näitemängu tingliku pealkirjaga «süüdi on kõik teised».

title: Šarapova näotu võitlus tuuleveskitega: tunnistan ennast süüdi, aga...

maintext:
Lühidalt: teisipäeval teatas Rahvusvaheline Spordiarbitraaž (CAS), et lühendab Šarapovale meldooniumi tarvitamise eest määratud võistluskeeldu 24 kuult 15 kuule. Samas märgiti otsuses sõna-sõnalt: «Preili Šarapova rikkus antidopingureegleid ja ehkki tal ei leitud märkimisväärset süüd (CASi väljend – toim), oli ta teatud määral siiski süüdi. Seega on 15-kuuline karistus asjakohane.»
Kuidagimoodi luges Šarapova sellest otsusest välja, et on sama hästi kui õigeks mõistetud, võttis endale märtrirolli ning alustas rünnakut Maailma Antidopingu Agentuuri (WADA) ja Rahvusvahelise Tennise Liidu (ITF) vastu. Ometigi seisab CASi otsuses kirjas seegi, et aasta algul positiivse proovi andnud Šarapova ega tema tiim ise ei püüdnudki keelatud ainete nimekirjaga kursis olla.
Kuigi CAS rõhutab korduvalt, et Šarapovat ei saa nimetada tahtlikuks dopingutarvitajaks, on avaldatud materjalidest näha, et kindlasti võib venelannale süüks panna ükskõiksust ja naiivsust. 2013. aasta alguses lõpetas ta koostöö doktor Anatoli Skalnõiga, kusjuures arst kinnitas, et kõik tema poolt Šarapovale välja kirjutatud ravimid on vastavuses WADA koodeksiga – seda loomulikult tollase seisuga. Ent teatavasti muutub WADA keelatud ainete nimekiri igal aastal, vahel sagedaminigi.
Saatuslik lahutus ja olematu puhkus Kariibidel
Paberimajandus anti seejärel üle Šarapova agendile Max Eisenbudile, kellel pole aga meditsiiniteadmisi. Seejuures selgitas CAS välja, et Šarapova ei andnud Eisenbudile ainsatki nõuannet, kuidas keelatud ainete nimekirja kontrollida. Nii ei teadnud Eisenbud näiteks, et Šarapova tarvitatav Mildronat on ravimi nimi, mitte aga toimeaine nimetus, ega osanud seetõttu ka rohtu meldooniumiga kokku viia.
Veelgi enam, mai keskel ITFi kolmeliikmelise vahekohtu ees seistes tuli Eisenbud lagedale halenaljaka selgitusega, mis läheb spordiajaloo kullavaramusse, kus ootavad teiste hulgas ees telekapuldi järele küünitades end vigastanud jalgpallur David James ja Saksamaa jooksja Dieter Baumann, kes püüdis dopinguküttidele selgitada, et keegi kuri inimene on pannud salaja tema hambapastasse nandrolooni.
Nimelt rääkis Eisenbud, et võttis WADA nimekirja alati kaasa, sõites novembrikuus puhkusele Kariibi mere saartele, ja luges selle basseini ääres istudes läbi. Kuna aga 2015. aastal lahutas Eisenbud naisest, jäi Kariibi-puhkus mõistetavalt ära ja seetõttu jäi lugemata ka nimekiri...
Maria Šarapova pääseb taas väljakutele tuleva aasta aprillis. FOTO: Scanpix
Sellistele selgitustele tuginedes leidiski ITF, et Šarapova on oma ebaõnnes ainult ise süüdi. CAS küll pehmendas nende väidet pisut, kuid ei lükanud seda ümber, rõhutades, et sportlastel on teatavasti kohustus panna vastavasse ankeeti kirja kõik – ka lubatud – ained, mida nad tarvitavad. Šarapova jättis Mildronati aastaid sinna märkimata. Oleks ta seda teinud, saanukski ITFi ametnikud talle ehk saata personaalse hoiatuskirja – kas aga Šarapova just seda neilt tõepoolest ootaski?
Iseendaga vastuollu
Sest nimelt viimast võib aimata Šarapova viimaste päevade sõnavõttudest, kus ta kritiseerib põhjalikult ITFi tegutsemist. Tõsi, osa tema kriitikast on igati asjakohane: ka CAS juhtis tähelepanu sellele, et ITF peaks sportlasi reeglimuudatustest põhjalikumalt teavitama. Teisalt läheb Šarapova iseenda sõnadega ka pisut vastuollu, väites, et meldoonium on idabloki riikides kasutusel sama laialdaselt kui aspiriin ning keegi pole iial osanud seda saavutusvõimet parandavaks aineks pidada.
See on usutav ja võimalik, kuid tipptennisistide seas leidub ju kümneid, pigem isegi sadu sellest piirkonnast pärit tennisiste. Mingil põhjusel jäi neist aga dopingukontrollis vahele vaid Usbekistanis sündinud, kuid USAd esindav Varvara Leptšenko, kes suutis pealegi tõestada, et lõpetas meldooniumi võtmise kümmekond päeva enne keelu algust, ning rehabiliteeriti. Ehk lugesid teised ITFi kirju ikkagi hoolikamalt?
Tabavalt sõnastas toimuva meeste maailma edetabeli esikümnesse kuuluv tšehh Tomaš Berdych: «Alati, kui mingit ravimit võtan, kontrollin selle mitme inimese kaudu mitu korda üle. Lõppude lõpuks olem mina ise ju see inimene, kellelt dopinguproov võetakse.» Sama sõnas pärast Šarapova vahelejäämist ka Roger Federer: «Ma ei näe erilist vahet, kas tarvitasid keelatud ainet tahtlikult või tahtmatult. Pead olema sada protsenti kindel, mida võtad.»
Šarapova usaldas oma agenti Eisenbudi, kuid ei kontrollinud, kas vähimagi meditsiinihariduseta Eisenbud ka oma kohuseid täidab. Arvestades, et selline olukord kestis mitu aastat, istuski venelanna piltlikult öeldes vabatahtlikult viitsütikuga dopingupommi otsas – tagantjärele tundub suisa uskumatu, et kümnete miljonite dollarite väärtuses sponsorlepinguid allkirjastav tippsportlane võib käituda nii olulises valdkonnas niivõrd amatöörlikult.
Mitmes mõttes hoiatav eeskuju
Märtsi algul dopingukaristusest teada andes sisaldusid Šarapova avalduses laused nagu «Võtan juhtunu eest täieliku vastutuse» ning «Ma ei otsi keelust mitteteadmisele vabandusi». Venelannal oli võimalus jätkata nüüdki samal toonil, kusjuures see poleks välistanud ITFi puudustele tähelepanu juhtimist. Selle asemel otsustas Šarapova, et näitab «võitlejahinge» ja läheb rünnakule.
«Lasin pikka aega kõigil teistel rääkida. Lasin neil oletusi teha ja hinnanguid anda. Aga teadsin, et viimane sõna jääb mulle,» lausus Šarapova teisipäeval Charlie Rose’i vestlussaates antud pooletunnises intervjuus sõjakalt. «Mul on tekkinud tunne, et ITF tahtis minust hoiatavat eeskuju teha.»
Jah, Šarapovast ongi viimase paari päevaga saanud hoiatav eeskuju, ent mitte selles mõttes, nagu ta ise arvab. Olgu ITFi dopinguprogramm kui tahes amatöörlik ja WADA tegutsemine kui tahes tõtakas, ei käi pärast kaklust rusikatega vehkimine siiski hea maitse juurde. On hämmastav, et sedavõrd kõrge kaliibriga sporditäht ei mõista, kuidas seesugune käitumine tõukab avalikkust temast pigem eemale, mitte ei too talle uusi toetajaid. Näis, milline reaktsioon ootab Šarapovat tuleva aasta aprillis, kui ta taas väljakule astub.


description: Juba mõnda aega on räägitud, et poksi üliraskekaalu tiitlimatšis võiksid vastamisi minna ukrainlane Vladimir Klitško ja britt Anthony Joshua. Nüüd teatas Joshua agent Eddie Hearn, et sisuliselt on kokkulepe olemas ja mehed on valmis 10. detsembril Manchesteris ringi tulema.

title: Suur tiitlimatš tulekul: Klitško ja Joshua on valmis vastamisi minema

maintext:
AP Sport teatas, et ametlik uudis matši toimumise kohta tuleb lähipäevadel.
«Piltlikult öeldes on tingimustes kokkuleppele jõutud. Paljud asjad on nüüdseks paika saanud,» teatas Hearn BBC Radio 5 Live’ile. «Tyson Fury andis vabaks WBA ja WBO mesitrivööd ja mõlemad organisatsioonid sooviksid oma tiitlid selles duellis mängu panna.»
Joshua käes on praegu IBFi meistrivöö. Klitško valduses ühtegi tiitlit praegu ei ole. Nüüd vajavad selgitamist veel teleõigused, kuna Joshual on leping Showtime’iga ning Klitškol HBOga.